Kucing Disembah Sebagai Tuhan Oleh Mesir Purba

Dunia dewata Mesir dipenuhi dengan pelbagai jenis makhluk yang mengagumkan. Setiap satunya menggamit perhatian menerusi gambarannya yang unik. Panteon yang besar ini terdiri dari ratusan dewata, yang kebanyakannya dirincikan berbentuk haiwan. Hal ini dilihat sebagai isyarat penekanan tentang hubungan yang terjalin rapat lagi mendalam antara masyarakat Mesir purba dengan alam. Namun, terdapat satu dewata yang amat menonjol antara semua. Malah dalam lipatan sejarah, kultus yang menyelubungi dewata ini merupakan antara yang paling terkemuka di Mesir.

Nama dewata yang dimaksudkan ini adalah Bastet si dewi cinta, kegembiraan, wanita dan juga kesenangan. Dewi ini digambarkan sebagai seekor kucing. Disifatkan sebagai bengis namun penuh dengan ghairah, dewata ini amat dikasihi oleh masyarakat Mesir purba dalam rentang waktu yang agak panjang. Pada kesempatan kali ini, mari kita telusuri serba-serbi tentang Dewi Bastet.

BENTUK TERAWAL DEWI BASTETDalam mitologi masyarakat Mesir purba, Bastet merupakan salah satu dari sekalian dewata yang memegang gelaran ‘Mata Dewa Ra’. Hal ini sekaligus membuktikan keupayaannya sebagai dewata pelindung dan juga dewata penghukum. Bastet pada asalnya dikenali sebagai Bast, atau Baast, Ubaste dan juga Baset. Beliau dianggap sebagai salah satu dewata yang paling awal dikaitkan dengan masyarakat Mesir.Kultus seputar Dewi Bastet berkembang secara stabil dalam sepanjang sejarah Mesir. Merentas masa, Bastet kemudiannya menjadi salah satu dewi utama dalam panteon Mesir. Begitu tingginya kedudukan yang diraih oleh dewi ini hinggakan ia memiliki pusat pemujaan tersendiri di sebuah kota yang dinamakan bersempena dengannya – iaitu kota Bubastis. Bubastis merupakan salah sebuah kota purba Mesir yang paling terkemuka, berlokasi di Mesir Hilir (Lower Egypt) atau tepatnya, berhampiran Delta Nil yang subur.

Maksud sebenar nama Bast sejak sekian lama telah menghantui para pengkaji Mesir purba. Tulisan hieroglif bagi namanya mengandungi bentuk yang menggambarkan balang (atau bekas) dan juga sepotong roti di sisinya.

Balang tersebut dikenali sebagai ‘bas’, manakala imej bulatan-separa kecil yang menggambarkan sepotong roti pula merujuk kepada sebutan penamat – t, yang menjadikan sebutannya berbunyi ‘bast’. Ramai penyelidik bersepakat mengatakan bahawa terjemahan sebenar bagi nama berkenaan adalah ‘Dewi Balang Sapuan’ (She of the Ointment Jar) – memandangkan bas di sini merujuk kepada balang seramik yang digunakan oleh masyarakat Mesir untuk menyimpan wangian ataupun sapuan. Barangan sebegini lazimnya dianggap sebagai barangan kebesaran diraja pada zaman tersebut.Peranan Dewi Bastet yang paling utama agak mirip dengan beberapa dewi kucing yang lain, iaitu melindungi para raja. Sama seperti Mafdet si kucing pelindung kamar peribadi firaun, dan juga Sekhmet si singa betina bengis yang berperanan menghancurkan musuh sang raja, Bast pula dianggap sebagai dewi yang bertanggungjawab mengasuh dan melindungi raja.

Kemasyhuran Bastet di zaman Mesir purba meraih kemuncak sekitar zaman dinasti ke-22, atau tepatnya pada tahun 945SM. Pada waktu itu, firaun pengasas bagi dinasti tersebut iaitu Hedjkheperre Setepenre Shoshenq I menjadikan Bubastis sebagai pusat pemerintahannya.  Hal ini sekaligus membuatkan kota berkenaan menjadi sebuah kota Mesir yang penting.Beliau memulakan usaha pembinaan kuil yang megah lagi hebat. Projek pembinaan ini diteruskan oleh puteranya, Osorokon II dan disiapkan oleh cucunya, Osorokon III. Kuil ini didedikasikan khusus buat Dewi Bastet.Gambaran-gambaran terawal bagi Dewi Bastet menunjukkan bahawa beliau merupakan seorang wanita berkepala singa betina. Gambaran awal seperti ini memiliki banyak kesamaan dengan dewi pahlawan iaitu Sekhmet yang juga terkenal sebagai dewata singa. Namun, seiring peredaran zaman, imej Bast berubah menjadi lebih jinak. Justeru, imej singa betina yang dikaitkan dengannya mula berubah menjadi imej kucing.

Setelah itu, Dewi Bastet mula digambarkan sebagai seorang wanita berkepala kucing, atau bahkan kucing tanpa langsung ada sifat-sifat manusia. Susulan daripada hal tersebut memperlihatkan wujudnya perkembangan amalan memuja kucing di Mesir, di mana haiwan tersebut dianggap sebagai haiwan suci.

Dalam sejarah Mesir purba, kucing menduduki tempat yang sangat istimewa dan diberikan penghormatan khusus. Banyak haiwan lain yang dihormati dan dipersembahkan sebagai haiwan korban kepada para dewa, antaranya seperti babun, buaya, anjing, burung sekendi, cerpelai dan lain-lain. Namun di antara semua haiwan itu, tiada yang dapat menanding keistimewaan kucing.Penghormatan dan pemujaan kucing tersebar begitu meluas hinggakan apabila amalan tersebut merudum ataupun menghilang, kita dapat melihatnya dengan begitu jelas sekali. Hal ini disebabkan kerana masyarakat Mesir lebih menumpu pada aspek-aspek kedewataan haiwan tersebut, iaitu Dewi Bastet dan bukannya haiwan itu sendiri. Justeru, tidak hairanlah jika mereka memumiakan begitu banyak kucing sebagai satu bentuk pemujaan Dewi Bastet.

Mengikut perkiraan ahli arkeologi, jumlah mumia kucing yang telah ditemukan mencecah jutaan. Amalan memuja Dewi Bastet dengan mempersembahkan korban kucing yang berleluasa pada hakikatnya membawa kepada implikasi yang amat buruk kepada haiwan berkenaan. Misalnya, banyaknya bilangan kucing yang diperlukan untuk dijadikan sebagai mumia (untuk dipersembahkan kepada Dewi Bastet) telah melahir dan mengembangkan sebuah sektor ekonomi yang tersendiri dalam kalangan masyarakat Mesir purba. Rangkaian perdagangan yang luas melibatkan kucing mula wujud, di mana ia meliputi kerja-kerja pembiakan dan penjualan kucing, penjualan patung dan keranda pengebumian kucing, pegawai yang menyelia kerja-kerja memumiakan kucing, penjual makanan, minyak, resin dan juga bahan-bahan awet serta segala perkara yang berkait dengan amalan pemujaan Dewi Bastet.Di samping itu, terdapat banyak necropolis yang dibangunkan secara khusus untuk kucing, terutama di tapak pengebumian Saqqara (Memphis) di Bubastis. Begitu juga dengan Speos Artemidos yang terletak berhampiran Beni Hasan. Setiap tapak pengebumian ini menempatkan ratusan bahkan ribuan kucing yang telah terlebih dahulu dimumiakan. Selain tulang-temulang kucing, antara yang turut ditemukan sudah tentulah keranda-kerana kucing yang dihasilkan dengan begitu terperinci, sesuai kefungsiannya sebagai sembah korban buat Dewi Bastet.PEMUJAAN KUCING – KERANA KASIH MAKA DIMUMIAKANPada tahun 1890, suatu pemandangan yang amat mengejutkan didokumentasikan oleh Sir William Martin Conway, 1st Baron Conway of Allington. Ketika menziarahi Mesir, beliau sempat menyaksikan kerja-kerja ekskavasi yang dijalankan di sebuah tapak pengebumian kucing yang amat luas saiznya. Bertempat di Speos Artemidos, berhampiran Beni Hasan. Di situ sahaja, terdapat lebih 200 000 ekor kucing dikuburkan. Barang-barang berharga di dalamnya pula telah pun dicuri.

Pencuri-pencuri tersebut sejak sekian lama melakukan aktiviti penjarahan ke atas tapak berkenaan dan memilih mumia-mumia yang berkualiti tinggi untuk dijual kepada para pelancong yang lalu-lalang di kawasan sekitar. Pada masa itu, anda boleh sahaja membeli kucing Mesir sebenar yang telah dimumiakan dengan bayaran beberapa keeping syiling. Malah, kebanyakan mumia-mumia kucing itu dihantar ke England, terutama Liverpool. Di sana, sebahagian daripada mumia tersebut dijual sebagai cenderamata manakala sebahagian yang lain pula dijadikan sebagai baja.Walaupun kucing-kucing tersebut dibunuh dalam skala yang begitu besar – paling kurang 10 000 kucing dimumiakan pada setiap tahun – pada hakikatnya haiwan itu diberikan penghormatan yang tinggi dalam kalangan masyarakat Mesir purba. Perbuatan membunuh kucing tanpa sebab dianggap sebagai satu kesalahan jenayah tahap tinggi. Diodorus Siculus pernah menulis tentang seorang warga Rom di Mesir yang dijatuhi hukuman bunuh oleh orang awam di atas perbuatannya membunuh seekor kucing.

Mencederakan kucing merupakan satu penghinaan yang berat buat mereka. Begitu juga dengan perbuatan membunuh burung sekendi, burung gagak ataupun kucing – baik secara sengaja ataupun tidak sengaja – kesemuanya merupakan jenayah yang boleh dijatuhi hukuman mati.Para pemuja Dewi Bastet lazimnya berkumpul pada setiap tahun dalam sebuah keraian yang diadakan secara khusus untuk dewi tersebut. Hal ini dituliskan secara terperinci oleh Herodotus yang pernah menyaksikan sendiri festival berkenan. Beliau mencatatkan bahawa Festival Dewi Bastet merupakan keraian yang paling masyhur sepanjang tahun. Kira-kira 700 000 orang berhimpun dan berlayar merentasi Sungai Nil untuk menuju kota Babustis demi menghadiri festival berkenaan.Festival tersebut disambut dengan penuh mewah dan para hadirin kebiasaannya meminum arak jauh lebih banyak berbanding pada hari-hari biasa. Acara ritual dan sembah korban merupakan acara kemuncak bagi festival itu, di mana kesemua aktiviti ini dilangsungkan di Kuil Bastet, Bubastis. Herodotus turut menyebutkan tentang sekumpulan besar pemuja wanita yang turut terlibat dalam festival itu. Hal ini menggambarkan kepada kita tentang peranan atau signifikasi yang dibawa oleh Dewi Bastet, iaitu mengangkat atau meninggikan darjat wanita pada zaman itu.

Merentas peredaran masa, imej Dewi Bastet semakin berbeza berbanding Sekhmet yang disifatkan sebagai singa betina yang bengis. Gambaran Bastet diubah menjadi kucing yang lebih jinak. Pada masa-masa ini, Dewi Bastet mula dianggap sebagai dewi cinta, asmara, wanita, keibuan, kosmetik, kegirangan, kesuburan, tarian dan juga kesembuhan. Bastet disifatkan sebagai dewata dari keluarga kucing yang jinak manakala Sekhmet pula dewata dari keluarga kucing yang bersifat bengis, iaitu singa.

Disebabkan oleh tahap kesuburan kucing-kucing jinak yang tinggi, Dewi Bastet turut dikaitkan dengan peranan yang menjurus kepada hal-hal sedemikian. Begitu juga dengan sifat anggun dan juga ramah yang dimiliki oleh kucing jinak, ianya juga mempengaruhi ciri-ciri yang dikaitkan dengan Dewa Bastet seperti berahi, lemah-lembut dan berorientasikan kekeluargaan. Bastet juga dianggap sebagai dewata pelindung wanita yang paling utama, dengan peranan yang melibatkan asmara, kehamilan, kelahiran, dan juga keibuan.

Sebelum tertubuhnya dinasti ke-22 dalam pemerintahan Mesir, peranan Dewi Bastet bersifat lebih dualistik. Aspek yang disandangnya terbahagi kepada dua – ibu yang bersifat sebagai seorang pelindung dan pengasuh, dan juga pelunas dendam yang memiliki kebengisan luar biasa. Namun, peranannya yang paling utama diletakkan pada sifat-sifat yang lebih mulia – iaitu sebagai dewi kelahiran dan dewi kehamilan. Di zaman Greek-Mesir, hal tersebut membuatkan Bastet disamakan dengan Dewi Artemis – iaitu dewi pemburu yang digeruni merangkap dewi pelindung yang bersifat luhur.

Selain itu, Dewi Bastet juga disifatkan sebagai pelindung kepada isi rumah, justeru dipersonafikasikan sebagai kucing belaan, yang mana kucing belaan lazimnya disayangi oleh seluruh ahli keluarga. Oleh kerana itu, apabila mana-mana kucing belaan meninggal dunia akibat sakit tua, seluruh keluarga akan dirundung rasa duka yang berpanjangan. Bagi mengekspresikan kedukaan tersebut, mereka akan mencukur kening dan terus meratap sehinggalah bulu kening tersebut tumbuh semula.BASTET SI DEWATA KEIBUANBastet juga ada disebutkan di dalam Catatan-Catatan Piramid yang masyhur, di mana dalam catatan tersebut, beliau disebut sebagai pelindung keluarga diraja. Malah, dicatatkan bahawa ibunda merangkap kepada raja adalah Dewi Bastet itu sendiri.Dalam sejarah Mesir, Bastet turut disebut sebagai ibu kepada Maahes, si dewa kucing jantan, zuriat Bastet bersama Dewa Ptah. Maahes merupakan dewa perang dan pisau, dan dikenali dengan beberapa gelaran seperti Pemikul Pisau, Raja Merah Galak dan Raja Penyembelihan. Sama seperti Sekhmet dan Bastet versi awal, Maahes digambarkan sebagai seorang lelaki berkepala singa yang amat menggerunkan.

Pada suatu tempoh masa, Bastet meraih kemasyhuran yang begitu tinggi dalam kalangan masyarakat Mesir hinggakan kultusnya tersebar dalam skala yang begitu besar. Ramai orang mula berkunjung ke Babustis dari seluruh Mesir. Mereka sanggup mengembara ke utara, meredah padang pasir dan merentasi Sungai Nil untuk memuja Dewi Bastet.Sampai pada suatu ketika, para pengunjung ini meminta supaya dijualkan kucing-kucing mumia supaya kelak, mereka boleh mempersembahkannya khusus buat Dewi Bastet. Hal ini membawa kepada peningkatan permintaan terhadap kucing.

Semenjak itu, ribuan kucing segera dibiakkan dengan satu tujuan khusus, iaitu untuk dibunuh dan dimumiakan. Pun begitu, angka yang dicapai tidak pernah cukup untuk memenuhi permintaan para pemuja Dewi Bastet. Hal ini berkemungkinan menjadi factor mengapa mumia-mumia kucing yang ditemukan oleh ahli-ahli arkeologi hanya mengandungi sebahagian daripada anggota badan kucing. Malah, terdapat juga keranda-kerana mumia yang sama sekali kosong tidak memiliki isi. Daripada sini, kita dapat menduga bahawa kebanyakan paderi dan pihak berkuasa tidak berkongsi idealogi atau fahaman yang sama dengan para pemuja Dewi Bastet. Justeru, mereka memperdaya kebanyakan daripada para pemuja agar membeli kucing-kucing mumia yang pada hakikatnya, tidak mengandungi sebarang kucing di dalamnya.Walau bagaimanapun, selain daripada mumia, gambaran-gambaran utama yang menunjukkan imej Bastet adalah tugu, seni ukiran dan juga binaan tiang yang kebanyakannya diperbuat daripada gangsa. Lazimnya, gambaran pada patung-patung tersebut mempunyai kemiripan dengan kucing belaan – bersifat anggun dan lampai – dan dikelilingi oleh banyak anak kucing. Selain itu, seringkali juga kucing yang digambarkan pada patung atau ukiran mempamerkan kucing berpostur duduk sambil dikelilingi oleh barang perhiasan.

Gambaran sebegini turut pernah dicatatkan oleh Herodotus ketika beliau menulis tentang rumah kucing-kucing Mesir yang dihiasi dengan anting-anting dan juga perhiasan emas. Herodotus juga menulis bahawa setiap kucing (patung atau tugu kucing) mempunyai pelindung atau penjaganya yang tersendiri.Walau bagaimanapun, jika dilihat daripada sudut pemikiran logik, pemujaan dewata kucing dalam kalangan masyarakat Mesir purba mempunyai asas-asas yang agak mudah dan ringkas. Pada suatu tempoh dalam lembaran sejarah Mesir, iaitu ketika zaman di mana simpanan makanan mereka seringkali diancam oleh tikus dan haiwan-haiwan perosak yang lain, secara alaminya kucing berperanan menjadi pemangsa sekaligus membunuh haiwan-haiwan perosak berkenaan. Justeru, agak munasabah untuk haiwan berkenaan dilihat sebagai haiwan pelindung.Tidak dinafikan bahawa jika dilihat dari satu sudut, kepercayaan masyarakat Mesir purba bersifat agak primitif dan banyak menumpu pada alam di sekeliling mereka. Delta Nil yang subur turut dihuni oleh bermacam-macam hidupan. Justeru, komuniti manusia yang menghuni kawasan tersebut secara perlahan-perlahan menerapkan kepercayaan terhadap haiwan-haiwan pelindung dan juga haiwan-haiwan perosak, sebelum kemudiannya memuja mereka.KEMASYHURAN BASTET DISELUBUNGI KEMATIAN KUCING-KUCING JINAKDewi Bastet merupakan salah satu dewata yang paling masyhur dan dikasihi dalam lipatan sejarah Mesir purba. Kultus pemujaannya hanya dapat ditandingi oleh dewata-dewata hebat seperti Ra, Seth, Osiris, Thoth ataupun Ptah. Walau bagaimanapun, keadaan tersebut tidaklah menghairankan dan kita pun sedia maklum akan faktor-faktornya.Bastet meraih penghormatan dan kasih-sayang yang bukan calang-calang berikutan personafikasi dan juga sifat-sifatnya, iaitu kucing wanita yang anggun dan memberahikan namun pada masa yang sama bersifat bengis lagi menggerunkan. Selain itu, Bastet sebagai kucing pula menjadi bahagian penting dalam kehidupan sehari-hari masyarakat Mesir, justeru dalam setiap kejadian yang berlaku dalam kehidupan mereka, nama Dewi Bastet tidak luput dari turut dikaitkan bersama.Walau bagaimanapun, kita secara sebulat suara boleh menyebutkan bahawa kemasyhuran Dewi Bastet sama sekali tidak mencerminkan sikap atau layanan yang baik diberikan kepada kucing-kucing jinak di Mesir purba. Hanya semata-mata disebabkan oleh kultus pemujaan Bastet, para pemuja dewi berkenaan sanggup melakukan kekejaman yang langsung tidak memiliki nilai keperimanusiaan. TERJEMAHAN DARI:Aleksa Vuckovic. (5 Oktober 2019). Egyptian Cat Goddess Bastet, Protector of the King. Ancient Origins https://www.ancient-origins.net/history-ancient-traditions/bastet-0012680


Dasar Penjajah British Yang Menindas Pesawah Melayu

Saya nak bawa korang semua balik ke tahun 1934. Boleh korang tengok betapa susahnya hidup datuk nenek moyang kita. Macam mana? Kita akan guna Midjourney. Buat AI bagaikan mesin masa nak bagi sama-sama feel.

Jom ke masa lampau.

Ini Kesum.

Bulan lalu dia kena patuk. Ni baru jer dia sembuh. Sebab tu muka dia muram sikit.

Dah kena turun bendang padi… membanting tulang demi sesuap rezeki sama macam para wanita Melayu seusia dengannya.

Women of pure steel.

Mungkin korang tak percaya sebab tu gambar penjanaan AI.

Nah.

Ni gambar sebenar, diambil semasa zaman penjajahan di bumi Kedah. Saya cuma warnakan guna AI. Nama-nama mereka dah ditelan zaman. Tapi jangan sesekali kita lupa apa mereka lalui.

Sementara tu, kalau korang nak tahu betapa besinya umat Melayu ni, saya nak recommend buku ni.
Belum pernah saya recommend sebab baru habis baca.

Jemput beli di Shopee: https://bit.ly/40FLVup

Suami Kesum dah meninggal. Kesum ni pula tak suka buat kerja bendang padi. Tapi dia tiada pilihan lain. Dia kena semai, tuai dan juai. Sebab nak bayar hutang suaminya.

Mungkin sebab hutang tu kot suami dia meninggal. Sentiasa dalam tekanan. Tidur tak cukup.

Satu hari, tumbang dan pergi terus. Semua waktu pinjam tu, suami dia letak bendang sawah buat cagaran. Tak dapat bayar, memang alamatlah tanah diambil.

Nak faham benda ni, kena tengok sebab apa British buat Malay Land Reservation Enactment tahun 1913.

Kat Selangor tahun 1909, lebih daripada 1,500 tanah tergadai.

Perak lagi dahsyat. 90% tanah Melayu kena gadai.British buat enakmen tu taknak bagi tanah orang Melayu tergadai kat bangsa lain.

Baiknya. Tak. Ni adalah kaedah benevolent colonization.

Buat apa saja nak bagi nampak diorang tu pemurah. Asasnya, British rizabkan tanah khas untuk orang Melayu buat padi. Nampak macam jaga kepentingan. Konon. Tak bagi tanah-tanah orang Melayu disebat kapitalis. Konon.

Tapi hakikatnya, sistem mereka bina ni tak bagi orang Melayu keluar daripada industri sawah.

Enakmen tu bagi kuasa kat Residen untuk khaskan kawasan-kawasna tertentu buat padi. Adanya enakmen ni, pesawah Melayu tak boleh nak tukar industri.

Sat saya cerita kenapa. Waktu tu bisnes getah melambung betul.

Mereka tak dibenarkan tukar.

Atas sebab tu, majoriti orang Melayu terjejas betul.

Sebab British wajibkan mereka masuk dalam ekonomi subsistence farming – semai dan tanam semata-mata untuk sara diri dan buat lambakan.

Saya ulang balik: bagi beras ada lambakan. Ikut hukum bekalan dan permintaan bila ada lambakan, harga turun teruk lah.

Pesawah Melayu sakit. British pula seronok. Sebab mereka dapat bekalan beras sangat murah, tak perlu nak import daripada Siam misalnya.

Akibat ni lah suami Kesum terpaksa berhutang. Padi tak bawa untung. Dah berhutang, kena bayar.

Nak bayar tu pula, tak boleh. Padi tak untung. Lama-lama, tanah tu boleh tergadai tergadai… sebab pemiutang tiada cara lain dah nak kutip hutang.

Kesum taknak tanah tu tergadai. Anak baru seorang. Tu jer satu-satunya pusaka budak tu ada.

Yang bagi hutang tu orang Melayu. British tak kisah kalau hak hartanah dibuat cagaran sesama Melayu.

Orang kita suka lah situasi macam ni. Boleh bahan orang Melayu. Kononnya jerung makan bilis. Tapi bila cakap macam tu, kita dok tutup isu.

Punca benda sebab British jajah.
Tu jer. Kita kena bincang pasal tu. Bukannya pasal pemiutang buat apa. Sebab pemiutang tu dah bagi duit.

Pesawah tak boleh nak eksport sendiri pun. Sebab ada bukti sebenarnya British secara tak langsung pastikan pesawah-pesawah ni kekal miskin.

Saya simpulkan penjajahan British dengan 20 patah perkataan: utamakan getah dan bijih timah tapi itulah, pekerja kena makan. Jadi tu tanggungjawab Melayu: tuai makanan untuk pelombong dan penoreh.

Inilah kuku British yang mencengkam hidup Kesum.

Nak buat apa pun tak boleh. Sebab British hanya ubah perangai sebab Perang Dunia Kedua. Kalau berminat nak tahu lagi mendalam pasal Perang Dunia Kedua, ini bukunya: https://bit.ly/perangduniakedua

Saya akan cuba visualize lagi banyak sejarah penjajahan British. Satu jer, tangisan datuk dan nenek moyang kita wajib didedahkan.


Kempen #BMBF: Bagaimana Dengan Produk Kewangan Dan Perbankan?

Pertama, bukan setakat sokong malah WAJIB menyokong perbankan dan kewangan TANPA KHILAF, jika nak guna.

Kedua, HARAM juga menggunakan sebarang fasiliti daripada institusi kewangan dan perbankan RIBA konvensional, juga TANPA KHILAF.

Ketiga, barulah sokong dan utamakan institusi kewangan dan perbankan Islam milik orang Islam – peringkat ini, ia ada khilaf.

Pilihan ada, tinggal kita yang membuat keputusan.

Tidak seperti produk penggunaan harian dan makanan, ramai yang tertukar antara produk Muslim dan non-Muslim sebab semuanya ada halal JAKIM, serta nama produk mirip nama orang Islam dan siap tulisan jawi.

Ia kadang-kadang mengelirukan. Kalau tak ada kempen sebegini, tak ramai tahu dan bezakan mana produk-produk Muslim dengan produk non-Muslim.

Tapi dalam sistem kewangan di Malaysia, terang dan jelas untuk bezakan antara yang halal dan yang haram.

Jika produk kewangan seperti pembiayaan perumahan, pembiayaan kenderaan, pembiayaan ASB ; akan ada “cop” atau pengesahan perbankan Islam

Jika produk insurans pastikan yang ada perkataan takaful. Jika tiada, ia adalah insurans riba walaupun ia produk investment link yang dilaburkan ke dana patuh syariah – tidak ada khilaf.

Jika produk pelaburan, ia akan tulis secara jelas tentang kepatuhan syariah atau tidak.

Masih melanggan produk kewangan riba konvensional?

Inilah masa terbaik untuk berhijrah.

Afyan merupakan seorang perancang kewangan berlesen (IFP) dan sering berkongsi tentang pengurusan kewangan di laman sosial dan blog beliau.


Tarian Sumazau: Lambang Falsafah Etnik Kadazandusun Di Masa Silam

Tarian Sumazau hari ini sinonim dengan sambutan pesta Kaamatan atau pesta menuai yang asalnya diraikan oleh etnik KadazanDusun sebelum ianya diangkat menjadi satu perayaan yang diraikan setiap etnik di Sabah tanpa mengira latar belakang dan perbezaan ideologi..

Pesta menuai yang diraikan sepanjang bulan Mei sebelum mencapai acara kemuncak pada setiap 30 dan 31 haribulan akan disambut secara gilang-gemilang dengan menyaksikan sejumlah majlis keramaian akan diadakan baik di peringkat desa, daerah mahupun negeri. Pada ketika inilah tarian Sumazau akan kerap dipersembahkan sebagai sebahagian daripada budaya warisan anak bangsa yang dipusakai sejak turun-temurun daripada leluhur terdahulu. Setiap majlis perkahwinan atau apa-apa majlis penting tarian sumazau turut dipersembahkan. Tanpa persembahan tarian Sumazau pastinya suasana pesta menuai atau majlis akan terasa hambar.

MALANGNYA….

Hari ini ramai generasi muda Sabah khususnya etnik KadazanDusun yang lupa cerita di sebalik tarian Sumazau serta falsafah yang cuba diselitkan nenek moyang ke dalam tarian ini sebagai renungan untuk dihayati dan diamalkan dalam kehidupan seharian.

PADA MASA LALU…

Suku kaum Dusun sebagai contoh terkenal dengan kemahiran bercucuk-tanam yang agak baik dalam kalangan etnik di Sabah. Lazimnya mereka akan membina penempatan di kawasan pedalaman yang berhampiran dengan Sungai. Sebagai contoh etnik dusun yang mendiami daerah Keningau, Ranau, Tambunan dan Tamparuli. Sungai merupakan asas peradaban bagi sesebuah masyarakat, selain digunakan sebagai laluan pengangkutan, ianya juga membekalkan sumber makanan berprotein tinggi seperti ikan, paling penting ia membekalkan sumber air bersih sebagai minuman dan aktiviti pertanian, hampir keseluruhan penempatan berhampiran sungai di Sabah khususnya kawasan pedalaman akan dipenuhi dengan hamparan padi yang hijau seluas mata memandang.

Sebagai kelompok masyarakat yang mengamalkan kepercayaan animisma, masyarakat Dusun lama sangat bergantung dengan unsur-unsur alam yang dipercayai mampu melancarkan aktiviti seharian mereka. Bobolian, pendeta yang dilantik lazimnya dalam kalangan wanita berusia akan dijadikan sebagai perantara di antara etnik ini dengan semangat-semangat atau roh yang dipercayai wujud di persekitaran mereka, salah satunya semangat padi.
Semangat padi merupakan satu semangat yang menjadi kewajiban untuk dipuja bagi etnik Dusun lama dalam memastikan padi berbuah lebat dan mampu memperolehi tuaian yang baik pada tahun seterusnya. Kegagalan berbuat demikian akan berakibat buruk, salah langkah mereka akan ditimpa bencana yang sangat ditakuti bagi setiap petani, kegagalan hasil tuaian yang pastinya akan mengundang pelbagai perkara tidak diingini.

KISAH SEBIJI BATU BERNYAWA

Menurut hikayat lama, masyarakat Dusun pada masa lalu bermukim di sebuah lembah yang sangat subur, campaklah apa sahaja tanaman ke tanah ini, padi sawah, padi huma, jagung, timun semuanya akan memberikan hasil tuaian yang tidak akan mengecewakan.

Satu hari, dikatakan tiba-tiba ‘tumbuh’ sebiji batu di satu kawasan dalam lembah berkenaan. Semakin hari batu itu semakin membesar. Seiring berjalannya waktu, batu yang membesar itu juga seakan-akan menyedut kesuburan tanah di lembah itu dan mengakibatkan cuaca semakin panas.

Bencana pun tiba, yang ditakuti akan berlaku akhirnya terjadi juga, cuaca yang panas menyengat mengakibatkan tanah kering-kontang, tidak ada satu pun tanaman yang menjadi, bahkan haiwan ternakan seperti ayam, kerbau dan babi turut mati. Etnik Dusun di lembah ini mula mengalami kebuluran. Disaat getir seperti ini,satu-persatu orang kampung di lembah berkenaan didatangi mimpi tatkala tidur di malam hari, bahawa bencana yang menimpa bakal berakhir andai seorang gadis rupawan dikorbankan.

Orang-orang kampung mulalah heboh, insiden ini mendapat perhatian ketua suku pada masa itu, akhirnya satu permuafakatan dibuat, ketua suku mengajak semua anak-anak buah beliau berkumpul di sebuah balai, mereka berbincang mengenai tindakan yang wajar diambil berkenaan mimpi yang mendatangi mereka saban malam. Namun tiada kata putus daripada setiap yang hadir, masing-masing tidak bersetuju dengan langkah yang dianggap gila itu.

Keputusan hasil musyawarah orang kampung sampai ke telinga si Kinomulok, anak kepada ketua suku. Secara senyap-senyap dia menyusup keluar menuju ke arah ‘tumbuh’nya batu itu, dia terserempak dengan beberapa orang Bobolian yang sedang berusaha mencari jalan keluar keatas permasalahan yang dihadapi mereka. Kimunolok bertanyakan hal berkenaan kepada para Bobolian yang berada di situ, perihal mimpi yang dialami setiap penduduk kampung, apakah ia benar atau sebaliknya.

Para Bobolian mengiakan apa yang ditanya oleh Kimunolok. Hal itu membuatkan gadis berhati mulia itu mengambil keputusan untuk mengorbankan dirinya bagi mengelakkan penduduk kampung semakin menderita. Apabila berita itu tiba ke pengetahuan orang-orang kampung mereka membantah namun Kimunolok tetap berkeras dengan keputusannya.

Tiba-tiba terdengar dentuman guruh di langit diikuti kilat sabung-menyabung. Tidak semena-mena petir dari langit menyambar Kimunolok yang berada berhampiran dengan batu puaka itu mengakibatkan tubuhnya berkecai tercerai-berai, konon menurut cerita darahnya bertukar menjadi benih padi, giginya menjadi benih jagung manakala isi-isinya menjadi benih timun.

Pada waktu malam selepas kejadian yang tragik itu, para penduduk kampung serentak didatangi mimpi, kali ini Kimunolok, si gadis rupawan berpesan bahawa setiap kali selesai musim menuai maka para penduduk kampung haruslah menghadiahkan tujuh tangkai padi untuknya. Dia juga meminta agar benih jagung dan timun ditanam di bendang yang telah dikeringkan airnya.

Setelah si Kimunolok disambar petir, batu yang semakin membesar itu akhirnya berhenti dari tumbuh, itu lah konon Gunung Kinabalu yang megah berdiri menjadi tulang belakang kepada negeri di Bawah Bayu sehingga ke hari ini. Bahkan lembah yang tadinya kering-kontang akibat kemarau kembali subur. Etnik Dusun juga percaya bahawa roh Kimunolok telah berubah menjadi semangat padi yang dikenali sebagai Bambarayon, iaitu dalam bentuk burung layang-layang. Burung layang-layang tidak pernah memakan walau sebutir padi pun, melainkan hanya serangga sahaja.

TARIAN SUMAZAU

Tarian ini lazim ditarikan oleh sepasang penari lelaki dan perempuan, mereka haruslah berbaju hitam, lelaki memakai sigar (destar) di kepala sementara penari perempuan memakai saraung (alas kepala). Mereka akan menari dengan diiringi paluan tujuh atau lapan gong. Pada awal permulaan tarian rentaknya akan perlahan kerana kesemua gong tidak dipalu serentak. Rentaknya akan mula harmonis selepas semua bunyi paluan gong bersepadu.

Sewaktu menarikan tarian sumazau tangan dihayunkan ke hadapan dan kebelakang serentak dengan tubuh yang dienjutkan ke kiri dan ke kanan. Gerakan ini bukan saja-saja diadakan melainkan sebagai perlambangan semangat tabang (gotong-royong) sewaktu menanam padi.

Satu kebiasaan masyarakat Dusun, mereka akan memperuntukkan hari-hari tertentu untuk membantu mengusahakan bendang jiran tetangga mereka, hal yang sama akan juga dilakukan oleh jiran itu tadi. Dengan cara ini mampu meringankan beban kerja yang berat.

Setelah menemukan gerakan tari yang harmonis seusai paluan gong yang telah bersepadu, penari lelaki akan bertempik ‘hee…..hee!’ menandakan tiba masa untuk menukar gerak tari. Ia juga sebagai tanda gembira bahawa Bambarayon yang dipuja telah memberikan hasil tuaian yang baik bagi tahun itu.
Selepas bertempik tangan akan didepa kan ke sisi dengan kedua pergelangan tangan diarahkan ke atas dan ke bawah menyerupai gerakan burung yang melayang-layang di udara, spesifiknya Bambarayon itu sendiri sebagai satu manifestasi penghargaan kepada semangat padi itu yang kerap melindungi tanaman padi daripada sebarang makhluk perosak. Namun ada juga sumber yang menyatakan bahawa gerakan tari yang satu ini meniru perlambangan pergerakan burung helang sewaktu di udara.

PENUTUP

Masyarakat di zaman silam tidak menghuraikan setiap fenomena alam berdasarkan pengetahuan ilmiah dan saintifik. Pada masa lalu apabila diancam malapetaka alam mereka akan cenderung untuk menyimpulkan bahawa ianya pasti berkaitan dengan aspek spiritual yang memiliki entiti, sementelah entiti ini wajar dipenuhi kehendaknya dengan harapan kehidupan mereka akan terhindar daripada sebarang bentuk bencana atau musibah. Namun itu bukan bererti masyarakat Dusun khususnya memiliki perspektif yang sempit mengenai persekitaran mereka.

Mereka antara kelompok masyarakat yang sangat bersahabat dengan alam, mereka bukan sahaja belajar untuk menghargai dan menyintai alam sekitar, sebaliknya mereka menzahirkan hal berkenaan menerusi kod etika undang-undang adat seperti sogit atau hukuman yang wajar kepada pelaku yang telah melakukan kesalahan. Hal ini juga terzahir menerusi sistem ‘Tagal’ yakni larangan memancing atau mengeksploitasi hasil Sungai secara berlebihan untuk sesetengah kawasan bagi satu jangka masa yang tertentu. Adat ini dilihat sebagai satu usaha pelestarian alam dan cara unik bagi etnik Dusun khususnya dalam menunjukkan bahawa mereka ingin memastikan sumber asli alam terpelihara.

Bahkan di era moden serba canggih ini masyarakat Dusun masih mempertahankan norma-norma lama yang dirasakan relevan dan wajar dipertahankan, bahkan menambah pengetahuan penjagan alam sekitar daripada luar yang boleh dipraktikkan sesuai dengan budaya mereka. Seperti pengalaman saya sendiri sewaktu melakukan kembara ke Kiulu, Tamparuli atas tuntutan subjek Pengurusan Rekreasi di bawah program Diploma Pengurusan Pelancongan, saya dan rakan-rakan melihat sendiri betapa masyarakat Dusun di kawasan ini gigih mempertahankan identiti kehidupan mereka sebagai petani yang mesra dengan alam.

Bayangkan, tanaman getah, buah-buahan seperti durian, rambutan, langsat dan nanas sebagai contoh ditanam di celah-celah hutan yang dijaga keasliannya, tanpa perlu untuk Jabatan Perhutanan campur tangan secara langsung dan tergesa-gesa mewartakan kawasan hutan berhampiran penempatan etnik ini sebagai hutan simpan, kerana mereka memegang kod etika bahawasanya alam semulajadi adalah sesuatu yang perlu dipulihara, bahkan mereka juga menguruskan sisa air buangan dari singki atau sewaktu menyuci kain dengan bijak, memandangkan mereka menyintai sungai mereka dan tidak ingin ia tercemar, mereka turut menerapkan konsep ‘banana circle’ yakni tanaman pisang ditanam di sekeliling sebuah kolam yang digali tidak jauh daripada rumah. Kesemua air buangan mereka tadi akan dialirkan ke situ, permukaan air pada kolam akan ditutupi dengan daun-daun kering dan ranting-ranting kayu bagi mengelakkan pembiakan nyamuk dan seterusnya dibiarkan kering, kemudian tanah daripada kolam yang telah kering ini akan diambil untuk dijadikan baja kompos semulajadi pada tanaman-tanaman mereka, lalu air buangan yang kotor tidak akan langsung masuk ke sungai, sebaliknya akan tertapis secara semulajadi terlebih dahulu di kolam ‘banana circle ini sebelum kembali ke sungai sebagai air yang sudah sedia bersih, pintar bukan?

Apabila kita melihat ke belakang, bukan bererti kita terkandas di landasan yang serupa secara berulang-ulang, atau ketinggalan, atau mundur daripada sudut pemikiran, sebaliknya kita belajar daripada sejarah, mana yang baik jadikan panduan, mana yang buruk jadikan sempadan.


Consumer Electronic Show (CES): Pemangkin Inovasi

CES ataupun Consumer Electronic Show baru sahaja melabuhkan tirainya beberapa minggu lepas. Ia merupakan pameran barangan eletronik terbesar di dunia yang sangat ditunggu-tunggu oleh peminat-peminat gajet. Di pameran inilah pelbagai barangan elektronik dipersembahkan dan dilancarkan kepada dunia termasuklah telefon pintar, televisyen, peranti-peranti digital dan banyak lagi. Di sini jugalah pelbagai permain industri termasuklah syarikat-syarikat gergasi seperti SAMSUNG, SONY, HUAWEI, GOOGLE dan lain-lain lagi bertanding dan bersaing memperlihatkan kemampuan teknologi masing-masing dan pada masa yang sama menarik minat pengunjung dan pihak media.

Tidak dinafikan yang CES adalah medan pemangkin perkembangan teknologi dan juga inovasi. Di pameran inilah pelbagai teknologi-teknologi baru diperkenalkan yang bukan sahaja menjadi perhatian dunia, tapi turut mengubah cara kehidupan kita ke arah yang lebih baik. Mari kita singkap sejarah CES dari saat ia mula ditubuhkan pada 1967 sehinggalah sekarang. CES dianjurkan oleh Cosumer Technology Association (CTA).Sebelumnya pameran barang elektronik bernaung di bawah Chicago Music Show yang pada ketika itu merupakan pameran barangan elektronik terbesar di dunia.

CES yang julungkalinya itu diadakan di bandar New York pada bulan Jun 1967. Ia disertai lebih kurang 14 syarikat termasuklah LG, Motorola dan Phillips dengan ruang pameran hanya 10,000 kaki persegi. Dari tahun 1967 sehinggalah ke awal 70-an, CES mula mempamerkan dominasi syarikat-syarikat Jepun dalam industri elektronik. Pada tahun 1969, CES diadakan buat kali ketiganya di bandar New York. Tahun itu ia didominasi oleh produk-produk radio dan televisyen. Pada tahun yang sama, kita juga dapat melihat produk-produk klasik dari Panasonic termasuklah mini TV dengan saiz hanya 1.5 inci dan juga “headphone stereo” yang diberi gelaran “Space Man” oleh pihak media.

Bermula pada awal 70-an, CES mula memperlihatkan peranannya sebagai pemangkin inovasi. Pada tahun 1971, CES memindahkan lokasinya ke bandar Chicago. Pada tahun tersebut, ia melihat penyertaan sehingga 275 syarikat yang banyak didominasi oleh peralatan-peralatan audio. Pada iterasi tersebut, kita dapat melihat Sony melancarkan VCR format “U-matic” (perakam audio analog) untuk pasaran umum.Pada tahun 1972, bilangan pengunjung dan penyertaan syarikat juga meningkat sehingga dua kali ganda. 40,000 orang pengunjung datang ke pameran CES pada tahun tersebut yang turut mempamerkan pameran dari lebih 300 buah syarikat.

Tahun yang sama juga, melihatkan lonjakan radio stereo di dalam kereta seiring dengan perkembangan teknologi audio. Bermula dari tahun 1973, CES mula dianjurkan dua kali dalam setahun (sekali dalam musim sejuk dan sekali pada musim panas). Laserdisc mula dipertontonkan kepada umum pada tahun 1975. Pada tahun 1977, bilangan pengunjung ke CES meningkat ke 50,000 dan disertai oleh lebih 700 syarikat. Tahun yang sama juga melihat kebanjiran jam-jam digital di pameran CES. Pada tahun 1978, sekali lagi CES bertukar lokasi ke Las Vegas, Nevada yang menjadi lokasi tetap pameran CES sehingga sekarang.

Jika pada 1970-an menyaksikan CES dikuasai oleh industri muzik dan juga televisyen, 1980-an pula menyaksikan kebangkitan komputer peribadi dan juga sistem permainan konsol di rumah. Pada tahun 1979, ATARI melancarkan komputer 8-bit mereka, ATARI 400 dan ATARI 800. Pada tahun 1980, buat julung kalinya CES melancarkan program pentas untuk promosi dan pengiklanan. Melalui program pentas tersebut, syarikat-syarikat besar seperti Apple dan Microsoft boleh melancarkan dan mempromosikan produk mereka untuk tontonan umum.

Pada tahun 1982, format “compact disc” ataupun CD telahpun dilancarkan. Pada tahun yang sama juga kita dapat melihat beberapa komputer peribadi dilancarkan antaranya Commodore 64 dan juga Vectrex. Tahun 1984 pula merekodkan jumlah pengungjung sehingga 100,000 orang, menjadikan ia CES pertama yang menerima kunjugan ratusan ribu orang bagi kedua-dua siri (musim sejuk dan juga musim panas). 1985 adalah tahun bersejarah buat CES, di mana Nintendo melancarkan Nintendo Entertainment System (NES) mereka pada iterasi tersebut. Seterusnya pada tahun 1988 hingga 1989 kita dapat melihat kebangkitan permainan video dimana Tetris buat pertama kalinya dilancarkan pada 1988 dan Nintendo Game Boy pada 1989.

Pada 1990-an, saiz ruang pameran CES sudah mencapai sejuta kaki persegi. Banyak produk-produk baru dilancarkan pada dekad tersebut antaranya pemain CD, Sony Walkman, komputer peribadi seperti Apple Newton dan banyak lagi. Pada awal abad ke-20, CES memainkan peranan dalam banyak pelancaran teknologi-teknologi baru yang banyak kita gunapakai sekarang antaranya Blu-ray, telefon pintar dan juga sistem rumah pintar.

Tahun 2018 merekodkan pameran CES antara yang terbesar dalam sejarah. Dengan jumlah pengunjung yang mencecah sehingga 180,000 orang, CES kali ini menampilkan sejumlah 3,900 syarikat yang terlibat mempamerkan produk-produk mereka dengan ruang pameran seluas 2.6 juta kaki persegi. CES 2018 juga melihatkan penglibatan sehingga 7000 wakil media yang memastikan liputan menjangkaui sehingga 150 buah negara.

Ruang-ruang pameran di CES terbahagi kepada beberapa kategori termasuklah Pencetakan 3D,drone, telefon pintar sehinggalah ke sistem rumah pintar. CES juga tidak lupa untuk memberi ruang untuk syarikat-syarikat kecil (atau “startup”) untuk mempamerkan idea baru mereka kepada pengguna-pengguna, pihak media dan juga yang paling penting sekali,kepada para pelabur. Iterasi kali ini menyaksikan pelbagai produk dan teknologi baru diperkenalkan kepada dunia yang banyak dimonopoli oleh teknologi kepintaran buatan, realiti maya dan juga sistem rumah pintar. Antara produk yang menarik dilancarkan pada kali ini adalah robot.

Beberapa syarikat seperti Honda dan juga Sony melancarkan produk robot mereka dari yang berfungsi untuk membantu tugas-tugas seharian sehinggalah yang digunakan untuk bermain. CES pada kali ini juga menampilkan produk realiti maya dan juga “augmented reality” antaranya Lenovo VR Pro, Vuvix Blade (cermin mata dengan fungsi “augmented reality”), HTC Vive Pro dan juga Vive Wireless Adapter.

Industri hijau juga tidak ketinggalan dengan Hyundai mempersembahkan Hyundai Nexo, kereta pertama mereka yang beroperasi sepenuhnya dengan hidrogen. Google juga tidak ketinggalan kali ini dengan memastikan yang kepintaran buatan mereka “Google Assistant” mendominasi sistem rumah pintar dan juga IoT (“Internet of Things”). Beberapa produk seperti JBL Link View, Kia UVO, dan banyak lagi mengintegrasikan “Google Assistant” dalam sistem mereka menjadikan “Google Assistant” sistem kepintaran buatan yang bakal membantu kita dalam tugas seharian di masa akan datang.

CES sudah terbukti melalui perjalanan sejarah mereka memangkin perkembangan inovasi dan juga teknologi. Banyak produk-produk berinovasi dilancarkan sepanjang tempoh hayat CES yang menjadikannya pameran elektronik terbesar di dunia. Diharapkan CES dapat terus lagi berkembang di masa akan datang dan terus memangkin inovasi dalam industri elektronik sedunia.

Rujukan:

Marc Saltzman. (2018). 10 products from CES 2018 I would buy today. USA Today. https://www.usatoday.com/story/tech/columnist/saltzman/2018/01/13/10-products-ces-2018-would-buy-today/1031266001/

Laura June (2013) Incredible photos from the CES vault: 1967 to 2014. The Verge. https://www.theverge.com/2013/1/4/3828848/ces-photo-history

Lisa Eadicicco (2018) 10 of the Coolest Gadgets We Saw at CES 2018. Time.com http://time.com/5100244/best-ces-2018-consumer-electronics-show/

CES 2018 Fact Sheet. https://www.ces.tech/CES/media/pdfs/fact-sheet.pdf


Sepintas Menghayati Pemerintahan Morsi

Tiada siapa mampu mengubah negara dalam tempoh 368 hari sahaja, apatah lagi jika negara tersebut sentiasa mengikuti pemimpin berkuku besi. Mesir menapak dunia moden dengan Gamal Abdel Nasser, Anwar Sadat dan Hosni Mubarak. Selama 55 tahun, rakyat hanya melihat tiga pemimpin ini sahaja.

Namun apabila Mohamed Morsi memenangi pilihan raya, beliau hanya diberikan tempoh begitu singkat. Ibaratkan baru selesa di Istana Heliopolis, beliau sudah dikeluarkan. Semuanya kerana Morsi cuba mencabut gigi di gusi yang bengkak.

Karier politik Morsi mula bersinar 11 tahun selepas ia bermula. Beliau ditahan bersama 24 pemimpin Ikhwanul Muslimin selama dua hari, yang berakhir selepas Penj4ra Wadi el-Natrun digegarkan katanya Hamas dan Hizbullah (Tarek & Salma, 2013).

Nama beliau naik sebagai calon Ikhwanul Muslimin selepas Khairat el-Shater tidak layak. Maka dengan jawatan Presiden Mesir, Morsi akhirnya diberikan peluang untuk menerapkan kepercayaannya.

Pendapat beliau malangnya bercanggahan dengan norma negara. Beliau pernah menyatakan bahawa tiada apa boleh menandingi Perlembagaan Negara, yang seolah-olah menimbulkan pertikaian terhadap status ket3nteraan.

Pertikaian ini dikukuhkan lagi apabila Morsi menyatakan belanjawan pertahanan harus diimbangi Parlimen untuk lebih telus tanpa sebarang kerahsiaan (Blair & Elyan, 2012). Antara langkah paling awal Morsi pun melibatkan perintah ket3nteraan juga.

Beliau pada 10 Julai 2012 memulakan semula Dewan Parlimen, yang dibubarkan pegawai-pegawai keselamatan melalui Mahkamah Perlembagaan Agung. Semua wakil rakyat yang dipilih pada tahun 29 November 2010 dikembalikan, tetapi majoritinya daripada parti Morsi (Watson, 2012).

Dengan dewan ini, Morsi ingin meminda perlembagaan baharu untuk memelihara hak awam dan undang-undang syariah (Fleishman, 2012). Ini pun sebenarnya melawan arus yang ditetapkan kuasa ket3nteraan. Jadi dari awal lagi, bidangkuasa eksekutif dan pertahanan sudah bertembungan.

Sebulan selepas membuka Dewan Parlimen, Morsi membuat suatu keputusan pantas. Beliau mengumumkan bahawa pindaan perlembagaan oleh Majlis Agung (pun pihak ket3nteraan) dibatalkan serta-merta.

Sehubungan dengan itu, dua pembesar keselamatan diminta meletakkan jawatan (BBC, 2012). Pindaan tersebut awalnya mengehadkan kuasa seorang presiden, dengan dua pembesar berkaitan dikekalkan sebagai penasihat sahaja.

Dari sinilah datangnya Abdel Fattah el-Sisi yang dipilih sebagai Menteri Pertahanan. Tindakan Morsi kiranya dicabar hanya dalam tempoh sebulan, menandakan bukti wujudnya persengketaan kuasa di Mesir.

Selepas Mohamad Tantawi dan Sami Anan, Morsi memecat Murad Muwafi pula (Iqbal, 2012). Muwafi dibuang semasa Mesir dikejutkan dengan suatu s3r4ngan mengejut di Semenanjung Sinai.

Beberapa hari kemudian Morsi membentuk badan penasihatnya sendiri, yang dianggotai 21 orang. Barisan ini ditubuhkan untuk melaksanakan ilhamnya. Beliau ingin menjadikan Terusan Suez sebagai zon perindustrian pesat dengan pelaburan sekurang-kurangnya AS$8 bilion daripada Qatar (Werr, 2012).

Projek ini turut menarik perhatian Kesatuan Eropah yang memberikan €1 bilion. Projek ini tidak sempat direalisasikan Morsi, kerana sebulan kemudian musibah Mesir bermula. Suasana politik dunia pada 22 November 2012 dilihat begitu tenang, dengan satu-satunya kemelut ialah persidangan Kesatuan Eropah antara David Cameron dan Francois Hollande.

Namun di Kaherah, Morsi mengisytiharkan penubuhan Majlis Perlembagaan 2012 yang bertujuan untuk meminda Perlembagaan Mesir. Pengisytiharan ini membuatkan Morsi tidak boleh disentuh undang-undang, sehingga perlembagaan baharu disahkan (Kirkpatrick, 2012).

Inilah dikatakan musibah Mesir, kerana negara tersebut mula tidak stabil selepas pengisytiharan ini. Hanya Ikhwanul Muslimin saja yang menyokong Morsi dalam hal ini. Pihak pembangkang terutamanya Mohamed ElBaradei yang menggelarkan Morsi “Firaun Mesir Baharu” (Birnbaum, 2012).

Dataran Tahrir yang kesepian selepas kejatuhan Mubarak kembali aktif dengan desakan dan pertembungan bersama pihak polis. Hari demi hari rakyat membantah perintah Morsi, dengan pihak berkuasa mengambil kesempatan.

Sebelum mendapat kuasa, Morsi telah berjanji untuk menepati Perlembagaan Mesir, bahawasanya parti beliau takkan membuat gesaan kepada rakyat berdasarkan kepercayaan sendiri (Amrani, 2011).

Jelas sekali Morsi tidak dapat mengotakan kenyataannya sendiri. Dan pihak yang menentang beliau pun memperkudakan hujah tersebut, dengan semangat anti-Morsi semakin membuak-buak sehinggalah 1 Julai 2013.

Kata putus yang diberikan kuasa ket3nteraan telah berakhir dengan penggulingan satu-satunya presiden dipilih secara demokrasi. Kejatuhan Morsi menjadi pengajaran untuk semua, terutamanya ahli-ahli politik Mesir bahawa impian harus dikerjakan secara berperingkat.

Sepanjang pemerintahan Nasser, Sadat dan Mubarak, kuasa ket3nteraan telah menjadi sebahagian daripada d4rah daging Mesir. Mungkin disebabkan itulah Abdel Fattah el-Sisi masih lagi kekal sebagai Presiden Mesir. Faktor di sini jelas, Morsi sedang cuba mencabut gigi ketika gusi itu sendiri bengkak.

RUJUKAN:

Amrani, I. (2011, Mei 18). An interview with the MB’s Mohamed Morsy. Arabist. Retrieved from https://arabist.net/blog/2011/5/18/an-interview-with-the-mbs-mohamed-morsy.html

BBC. (2012, Ogos 12). Egypt leader Mursi orders (ditapiskan) chief Tantawi to resign. Retrieved from https://www.bbc.com/news/world-africa-19234763

Birnhaum, M. (2012, November 22). Egypt’s President Morsi takes sweeping new powers. The Washington Post. Retrieved from https://www.washingtonpost.com/world/egypts-president-morsi-takes-sweeping-new-powers/2012/11/22/8d87d716-34cb-11e2-92f0-496af208bf23_story.html

Blair, E., & Elyan, T. (2012, April 21). New Brotherhood candidate pitched in to Egypt race. Reuters. Retrieved from https://www.reuters.com/article/us-egypt-presidency-islamist/new-brotherhood-candidate-pitched-in-to-egypt-race-idUSBRE83K0AE20120421

Fleishman, J. (2012, Jun 25). Egypt’s Mohammed Morsi moves into Mubarak’s presidential office, meets with (ditapiskan). Los Angeles Times.

Iqbal, F. (2012, Ogos 16). President Morsi fires Egypt’s Intelligence Chief over Sinai unrest. Al Arabiya. Retrieved from http://www.alarabiya.com/news/articles/173/President-Morsi-fires-Egypts-Intelligence-Chief.html

Kirkpatrick, D.D. (2012, November 12). Egyptian Judges Challenge Morsi Over New Power. The New York Times. Retrieved from https://www.nytimes.com/2012/11/25/world/middleeast/morsi-urged-to-retract-edict-to-bypass-judges-in-egypt.html

Tarek, E. & Salma, E. (2013, Jun 23). Egyptian Court Says Foreign Groups Involved in 2011 (ditapiskan). Bloomberg.

Watson, I. (2012, Julai 10). Court overrules Egypt’s president on parliament. CNN. Retrieved from https://edition.cnn.com/2012/07/10/world/meast/egypt-politics/

Werr, P. (2012, Oktober 10). Egypt sees revenue in Suez Canal corridor project. Reuters. Retrieved from https://www.reuters.com/article/us-egypt-canal/egypt-sees-revenue-in-suez-canal-corridor-project-idUSBRE8990Y920121010


3 Mac: Tragedi Runtuhnya Kesultanan Melayu Di Indonesia

Saya pasti anda semua sudah maklum akan pembantaian terhadap raja-raja Melayu dan golongan bangsawan Melayu terpelajar di Sumatera dan Kalimantan oleh pihak yang mendakwa kononnya sebagai golongan Nasionalis Indonesia sekitar 1946 dan 1960-an.

Di bawah adalah ringkasan kepada peristiwa-peristiwa sadis yang berlaku di kerajaan-kerajaan Melayu Islam yang telah diserang oleh manusia-manusia kejam ini. Peristiwa ini berlaku hampir serentak di Sumatera iaitu pada 3 Mac 1946 dan kemudiannya pada 1960-an di sebuah kerajaan Melayu di Kalimantan.

•Kerajaan Tanah Karo

Di Kota Berastagi, para pemuda nasionalis menangkap dan mengasingkan para raja Urung dan Sibayak yang diundang ke sebuah majlis. Sebanyak tujuh belas orang Raja ditangkap dan diasingkan ke Aceh, nasib mereka tidak diketahui. Bangsawan serta Datok Tumenggung di PENGGAL KEPALANYA. Raja Raya DISEMBELIH di jambatan besar, Raja Silimakuta dilindungi TKR, tapi ahli keluarganya semua di bunuh, ada yang di BAKAR HIDUP HIDUP dan ada yang di Penggal kepalanya

•Kerajaan Simalungun

Barisan Harimau Liar pada malam 3 Mac menangkap raja Kerajaan Pane beserta keluarganya, lalu merampas harta benda mereka. Raja dan keluarganya dibawa ke suatu tempat pesta, kemudian mereka DIBUNUH dengan kejam.

•Kesultanan Asahan, Tanjung Balai

Pukul enam pagi, istana diserang sekelompok orang dari Nasional Pelopor Indonesia (Napindo), Pemuda Sosialis Indonesia (Pesindo), Ku Tui Sin Tai (Barisan Harimau Liar), Barisan Merah/Partai Komunis Indonesia, Hizbullah, dan buruh-buruh Jawa. Seluruh keluarga dan kerabat kesultanan Melayu Islam serta orang-orang yang bekerja untuk istana ditangkap. Harta benda mereka dirampas. Sultan Sjaiboen Abdoel Djalil Rachmatsjah, Sultan Asahan sempat melarikan diri dari belakang istana.

• Kesultanan Kualuh

Ketika penghuni Istana sedang tidur, istana diserbu segerombolan orang bersenjata tajam. Malam itu, istana diselongkar habis. Tengku Al Hadji Moehammad Sjah, Sultan Kualuh dibawa ke kuburan Cina, tak jauh dari istana. Tengku Besar juga dijemput dari rumah istrinya dan dibawa ke tempat yang sama. Mereka DISEKSA DENGAN KEJAM, lalu ditinggalkan. Tengku Hasnan, Tengku Long, serta seluruh keluarganyaDIPENGGAL KEPALAnya. Seramai 73 ORANG bangsawan dan kerabat diraja Melayu yang terkorban pada malam itu.

• Kesultanan Melayu Deli

Ahli Persatoean Perdjoeangan (PP), yang ditubuhkan oleh Tan Malaka, dan Persatuan Ulama Seluruh Aceh (PUSA??) menyerang istana Deli, Istana di tembak tetapi Sultan selamat dengan bantuan askar Inggeris dan tentera kerajaan. Namun Bangsawan, datuk, orang yang berpangkal nama wan dan warga Melayu Deli di luar istana BANYAK DIBUNUH.

• Kesultanan Melayu Serdang

Sultan dan keluarganya hanya ditahan di istananya di Perbaungan. Sultan Serdang dipandang lebih berpihak pada Republik, banyak orang yang melindungi dan menjaga Istananya.

• Kesultanan Melayu Langkat

Pesindo menangkap 21 orang kerabat istana. Istana Sultan Langkat di Tanjung Pura dan di Kota Binjai DIROMPAK, Bangsawan-bangsawan Langkat ditangkap dan sebagian besar DIBUNUH DENGAN KEJAM termasuk pujangga besar Tengku Amir Hamzah, puteri-puteri Sultan Langkat DIPERKOSA DI HADAPAN MATA AYAHANDA MEREKA , Sultan Langkat, dan putra mahkota yang masih belia hilang hingga kini. Tengku Kamil, Ahli Keluarga Kesultanan Langkat wafat setelah di tebas dengan parang. Semua Tengku, Datuk,Wan dan ahli Istana mati di bunuh.. Kesultanan Melayu Langkat PALING BANYAK DIBUNUH PKI dan Pesindo.

• Kesultanan Melayu Bulungan

Sepasukan tentera dari satuan tempur Brawijaya 517 mengepung istana Kesultanan Bulungan. Masyarakat yang sedang mengambil wudhu di Sungai Kayan untuk solat subuh terkejut melihat banyaknya tentera. Dan sekitar pukul enam pagi, seluruh masyarakat di Tanjung Palas dikumpulkan di depan istana. Mayor Sumina Husain, Komandan Kodim 0903 Bulungan di Tanjung Selor, berkata”Para bangsawan Bulungan ingin memberontak terhadap pemerintah Republik Indonesia.”

Namun, Datuk Taruna, bangsawan Bulungan, menyanggahnya. Letnan B. Simatupang marah, lalu memerintahkan seorang polis M. Ramli untuk MENEMBAK Datuk Taruna yang akhirnya rebah bersimbah darah. Istana dan harta benda dijarah. Satu per satu bangsawan Bulungan hilang. Sisanya ditangkap dan DIBUNUH. Kemudian pada malam Sabtu, 18 Julai 1964, istana Raja Muda pun dibakar. Istana Bulungan bertingkat dua itu dibakar selama dua hari dua malam hingga rata.

Revolusi Sosial di Indonesia ini menghasilkan begitu banyak pembunuhan, dan kekacauan. Dokumen Belanda menyatakan bahawa revolusi ini menelan korban sebanyak 1200 orang di Asahan sahaja.,belum lagi di daerah lain. Kaum bangsawan Melayu di beberapa daerah termasuk perempuan dan kanak-kanak ditangkap dan dibawa ke Concentration Camp di Simalungun dan Tanah Karo. Kaum non-pribumi pun tidak terkecuali, Cina dan India banyak menjadi korban. Kaum bangsawan dinista dan dicacimaki sebagai orang bodoh dan pemalas serta berada dalam kemiskinan dan tidak mendapat bantuan Negara dan di negerinya sendiri.

Dua generasi orang Melayu hampir KEHILANGAN IDENTITI mereka. Mereka TAKUT MENGAKU MELAYU, takut memakai baju teluk belanga dan sengaja menambah gelar keturunan Batak di depan namanya supaya boleh masuk sekolah atau diterima di pejabat kerajaan. Mereka menghilangkan gelaran Tengku, Wan dan Datuk kerana takut dicaci sebagai feudal, bahkan kaum Melayu yang bukan bangsawan tetapi bekerja dengan para Sultan dan Tengku pun turut ditindas. Banyak dari mereka berhijrah ke Semenanjung, terutama di Kedah dan Perak kerana masih erat hubungan kekerabatan.

Sebahagian lagi pergi ke Belanda. Kalau kita baca di Wikipedia atau buku-buku sejarah sekolah Indonesia, pasti akan tertulis yang revolusi ini terjadi kerana para sultan Melayu serta raja-raja Simalugun dan Karo banyak menindas rakyat miskin dan tidak mempedulikan rakyat mereka yang dalam kesusahan atau mereka bersubahat dengan penjajah. Ternyata hal ini adalah propaganda dari pihak pemerintah yang pada masa itu agak Pro-komunis. Dalam penulisannya berjudul “Revolusi Sosial Berdarah di Simalungun Tahun 1946”, Paderi Juandaha Raya Purba Dasuha menuliskan kisah sebenar yang berlaku. Dia membantah sebutan ‘Raja-raja menindas rakyat’ yang selama ini disebut-sebut sebagai pembenar pembantaian kejam tersebut. Hal ini kerana yang bangkit menyerang raja-raja Simalugun, Melayu dan Pane misalnya adalah para pedatang yang telah diberikan tanah dan sawah oleh pemerintah melayu dan raja-raja Panei.

Menurut Tengku Haniah salah seorang kerabat Kesultanan Asahan yang sudah berumur lebih 85 tahun, jika benar mereka mahu menghapuskan kerajaan monarki atau Kesultanan, mengapa Kesultanan Jogjakarta dibiarkan!

“Apapunlah alasan mereka, pembunuhan dan perompakan itu tetap satu kejahatan” ujar Haniah. Seorang puteri bangsawan yang pada usia mudanya hidup senang, demi bertahan hidup, setelah kehilangan seluruh harta bendanya, Haniah bekerja menggulung rokok malah membuat bunga dari plastik untuk mencari sesuap nasi.

Walaupun revolusi yang hampir sama berlaku di Kesunanan Surakarta, namun yang menjadi mangsa hanyalah beberapa penasihat sultan dan pekerja-pekerja istana. Keluarga sultan serta para bangsawan tertinggi tetap dilindungi tentera kerajaan Indonesia. Namun raja-raja Melayu dibiarkan untuk mempertahankan diri mereka dan keluarga mereka sendiri. Sebenarnya para pembaca sekalian, satu perkara yang saya mahu tekankan tentang peristiwa ini adalah hakikat bahawa negeri-negeri Melayu yang terlibat ini semuanya adalah negeri yang tersangat-sangat kaya dengan hasil perlombongan, getah, sawit, tanaman-tanaman komersil seperti kopi, koko dan lada malah telaga minyak!

Di negeri-negeri ini wujud pekan-pekan, pelabuhan serta bandar yang makmur dan indah, malah para sultan mempunyai kapal dagang dan kapal wap masing-masing seperti Sultan Langkat dan Sultan Bulungan. Kekayaan negeri-negeri Melayu ini sentiasa di cemburui oleh pihak-pihak tertentu.

Betul lah kata seorang pengkaji sejarah bahawa orang Melayu ini walau dimanapun dia tercampak dan membuka kerajaan, pasti kerajaan itu akan jadi, terkenal, kaya dan menjadi pusat perdagangan yang masyhur. Contohnya lihat sahaja Parameswara yang membuka Melaka, kemudian keturunannya Sultan Alauddin yang membuka Johor, kerabat-kerabat Melayu dari Semenanjung dan Sumatera yang berhijrah ke kepulauan Filipina dan Kalimantan Selatan dan membuka kerajaan-kerajaan baru. Kebanyakannya menjadi pusat persinggaan dan perdagangan yang maju.

Oleh sebab itu pada pendapat penulis, peristiwa, pembunuhan hampir seluruh sultan-sultan Melayu dan kaum bangsawan serta kerabat, bukan hanya satu revolusi sosial, sebaliknya sebagai satu cover up oleh pihak tertentu dari yang menggunakan nama pejuang nasionalis kemerdekaan Indonesia untuk mendapatkan kekayaan raja-raja Melayu dan hasil mahsul negeri mereka serta menghapuskan kedaulatan dan keturunan raja-raja Melayu.

Begitulah sedikit sebanyak peristiwa operasi terancang untuk menghapuskan kerajaan-kerajaan etnik Melayu dan yang dekat dengannya atas sebab-sebab yang masih kurang jelas sehingga sekarang. Sebenarnya tidak ada sebarang justifikasi yang boleh diberikan terhadap peristiwa ini kerana ia terang-terangan adalah serupa dengan penghapusan etnik.


Sejarah Istana Alhambra: Peninggalan Umat Islam Di Sepanyol

Dinasti Nasriyah merupakan dinasti Muslim terakhir di Semenanjung Iberia. Dinasti Nasriyah memerintah Emiriyah Granada, yang ditubuhkan pada kurun ke-13 Maishi. Emiriyah tersebut merupakan negara Muslim Al-Andalus (atau Andalusia) yang terakhir dan hanya dit4kluk oleh Kristian pada penghujung kurun ke-15. Emiriyah Granada berupaya bertahan sebegitu lama lantaran para pemerintahnya merupakan penguasa bawahan dan pembayar ufti kepada Kerajaan Castile-Kristian.

Tambahan pula, dinasti ini tidak dianggap sebagai suatu ancaman yang serius buat Kristian justeru ia dibiarkan untuk terus wujud.  Walaupun Dinasti Nasriyah kehilangan wilayah mereka di tangan Kristian secara bertahap, ibu kota mereka iaitu Granada tetap kekal sebagai pusat kebudayaan Islam yang penting sehinggalah saat ketumbangannya. Alhambra di Granada adalah salah sebuah contoh pencapaian budaya Dinasti Nasriyah teragung yang selamat sehingga ke hari ini.

DINASTI NASRIYAH DI AL-ANDALUS DAN P3RANG YANG MENEWASKAN MEREKA

Dinasti Nasriyah mula berkuasa pada tahun 1212 Masihi berikutan kekalahan Almuwahidun dalam Pertempuran Las Navas de Tolosa, iaitu sebuah pertempuran besar dalam kempen Reconquista. Dalam Pertempuran Alarcos yang meletus pada tahun 1195, Alfonso VII dari Castile mengalami kekalahan yang besar di tangan Almuwahidun.

Rentetan itu, Ketua Bishop Toledo yang bernama Rodrigo Jimenez de Rada mula menyebarkan api kemarahan terhadap Muslim. Susulannya, sebuah proklamasi p3rang salib pun diraih daripada paus dan proklamasi ini meraih sokongan beberapa orang bishop Perancis. Pada musim bunga tahun 1212, beberapa buah kontinjen kesatria Perancis dan Knights Templar tiba di Toledo. P3rang salib ini turut disertai oleh Aragon, Castile dan Portugal.

Tentera-tentera salib memulakan kemaraan mereka ke selatan pada tanggal 21 Jun dan berjaya menakluki dua buah kubu Muslim. Namun, semangat kebanyakan tentera salib bukan-Sepanyol dilunturkan dek cuaca dan suasana hidup yang kasar sekaligus hal ini mendorong mereka untuk pulang ke tanah air. Apapun, saki-baki pasukan yang tinggal dibantu oleh sepasukan tentera tambahan dari Navarre.

Pada masa yang sama, Almuwahidun membawa pasukan tentera mereka ke wilayah pergunungan di sekitar Baeza. Khalifah Muhammad al-Nasir merancang untuk mencantas tentera salib di dataran La Navas de Tolos. Pasukan salib tiba pada tanggal 12 Julai dan berupaya menakluki Castroferral dengan harapan dapat menghambat pasukan Muslim melalui laluan La Llosa.

Walau bagaimanapun, kemaraan ini bukanlah suatu yang mudah bagi mereka lantaran laluan tersebut dikawal dengan ketat oleh pasukan Muslim. Namun, tuah seakan-akan memihak tentera salib apabila seorang penggembala tempatan bertindak menunjukkan laluan alternatif ke kem tentera Muslim. Makanya, Almuwahidun yang dis3rang secara mengejut dengan mudah ditewaskan.

Kekalahan Almuwahidun dalam Pertempuran Las Navas de Tolosa ini menandakan permulaan bagi pengakhiran mereka. Pertelagahan dalam dinasti dan ketiadaan pemimpin cekap memburukkan lagi masalah yang dihadapi oleh Almuwahidun. Mereka dengan pantas kehilangan cengkam ke atas al-Andalus. Kekosongan kuasa yang ditinggalkan oleh Almuwahidun ini segera diisi oleh para pemerintah Muslim tempatan yang menubuhkan taifa masing-masing, yakni kerajaan merdeka.

Pada hakikatnya, ini bukanlah kali pertama taifa-taifa sebegini dibentuk. Semasa Kekhalifahan Cordoba tumbang pada tahun 1031, para pemimpin Muslim tempatan turut mengambil peluang untuk mengisytiharkan kemerdekaan. Menurut beberapa anggaran, terdapat sebanyak 50 buah taifa yang muncul selepas ketumbangan autoriti pusat. Namun, anggaran lain pula meletakkan bilangan tersebut sekitar 30 buah taifa.

KEBANGKITAN DINASTI NASRIYAH DAN EMIRIYAH GRANADA

Emiriyah Granada merupakan salah sebuah taifa yang muncul sesudah ketumbangan Almuwahidun. Walaupun kuasa Almuwahidun telah susut secara signifikan rentetan kekalahan di tangan Kristian, mereka masih cukup kuat untuk menguasai Al-Andalus selama satu atau dua dekad. Namun, Almuwahidun tetap jua kehilangan cengkam ke atas Al-Andalus dan wilayah-wilayah kekuasaan mereka jatuh ke tangan taifa-taifa ini. Apapun, taifa-taifa ini juga tidak bertahan lama lantaran mereka dit4kluk satu demi satu oleh kerajaan-kerajaan Kristian di Sepanyol.

Pada awal 1230an, Muhammad ibn Yusuf ibn Nasr ibn al-Ahmar (juga dikenali sebagai Muhammad I dari Granada, atau Muhammad I al-Ghalib) yang merupakan seorang ketua tentera dari daerah Jaen, menubuhkan Emiriyah Granada. Pada tahun 1237, Muhammad mendirikan ibu kotanya di Granada. Kota ini berfungsi sebagai ibu kota Dinasti Nasriyah sehingga ke saat kejatuhannya. Selain Granada, Muhammad juga menguasai Jaen, Almeria dan Malaga. Dalam kata-kata lain, Dinasti Nasriyah memerintah wilayah di penghujung selatan Semenanjung Iberia.

Dinasti Nasriyah menyedari ancaman yang diberikan oleh Kristian terhadap emiriyah mereka. Justeru, mereka memilih untuk tunduk kepada kekuasaan Raja Castile. Bagi meraih keamanan, Dinasti Nasriyah membayar ufti kepada Castile secara tahunan. Mereka turut dituntut untuk menyumbang tenaga tentera kepada Castile. Muhammad sendiri merupakan penguasa bawahan Ferdinand III. Kedudukan ini terus dilanjutkan semasa era kekuasaan Alfonso X, pengganti Ferdinand. Bagi pihak Castile, mereka sememangnya bersenang hati dengan keadaan sebegini lantaran mereka sejak mula lagi tidak menganggap Dinasti Nasriyah sebagai negara Muslim yang kuat yang berupaya mengancam kedudukan mereka.

Tidak seperti taifa-taifa lain, Emiriyah Granada menikmati hubungan yang relatif aman dengan negara-negara Kristian. Kesemua taifa lain dit4kluk oleh Kristian semasa kempen Reconquista. Ramai Muslim yang dipaksa melarikan diri dari tanah air mereka. Ramai juga yang menuju ke wilayah selatan, khususnya Granada dan disambut baik oleh Dinasti Nasriyah. Pelarian-pelarian ini datang dari kota Seville, Valencia dan Murcia, yang dahulunya merupakan pusat kebudayaan Islam yang maju.

Mereka ini turut membawa bersama kemahiran yang dimiliki sekaligus hal ini menyumbang kepada kepesatan Granada sekaligus mengubah kota itu menjadi pusat kebudayaan Islam yang baru di Semenanjung Iberia. Berkat kemajuan ini, Dinasti Nasriyah berupaya melaksanakan projek pembinaan (atau lebih tepat, pengubahsuaian) Alhambra yang merupakan pencapaian teragung mereka.

ALHAMBRA: LEGASI AGUNG DINASTI NASRIYAH

Istana dan kompleks kubu Alhambra yang secara harfiahnya bermaksud ‘Istana Merah’, terletak di dataran Bukit Sabika yang berlokasi di bahagian barat bandar Granada. Dari bukit ini, seluruh kota dan dataran Granada dapat dilihat. Bukit ini turut dikelilingi oleh gunung-ganang, sementara bahagian tapaknya pula diairi oleh Sungai Darro.

Lokasi Alhambra yang strategik ini memudahkan sesiapa pun jua untuk mengawal kota dan kawasan sekitarnya. Justeru, tidaklah menghairankan jika tapak itu sudah pun dihuni jauh sebelum ketibaan Dinasti Nasriyah lagi. Diandaikan bahawa dahulunya pernah beridir sebuah kubu Rom di Bukit Sabika. Rekod penulisan pertama yang memerihalkan tentang Alhambra didapati bertarikh pada kurun ke-9 Masihi. Menurut catatan ini, seorang lelaki bernama Sawwar ben Hamdun mencari perlindungan di Alcazaba di saat kaum Muslim dan Muladi (penduduk kacukan Arab-Eropah) saling bergaduh. Alcazaba merupakan sebuah kubu dan dianggap sebagai salah satu bahagian Alhambra yang paling tua.

Walaupun Sawwar ben Hamdun dan beberapa orang Muslim lain yang mencari perlindungan di Alcazaba ini mungkin telah memulakan pembinaan di sana, tapak tersebut tenggelam dari pengetahuan sejarah pada kurun ke-10. Memasuki kurun ke-11, Dinasti Ziriyah menubuhkan Taifa Granada dan mendiami Alcazaba Cadima di Albaicin.

Menurut beberapa sumber, wazirnya yang merupakan seorang Yahudi bernama Samuel ibn Naghralla berusaha untuk memelihara sebuah petempatan Yahudi yang penting di Bukit Sabika. Maka, beliau pun membina semula runtuhan bangunan di bukit itu, di samping turut membina sebuah istana baru bagi tuannya di sana. Sumber-sumber lain pula mendakwa bahawa para pemerintah Granada hanya mendirikan kediaman mereka di Bukit Sabika pada kurun ke-13, yakni ketika era pemerintahan Dinasti Nasriyah.

Kebanyakan bahagian Alhambra yang dapat dilihat pada hari ini sememangnya dibina oleh dinasti berkenaan. Ketika emir Granada yang pertama, iaitu Muhammad, memegang kuasa, beliau pada mulanya menetap di Albaicin sama seperti para penguasa Dinasti Ziriyah sebelumnya. Menjelang waktu itu, bangunan-bangunan di Bukit Sabika telah pun runtuh. Namun, keadaan ini menarik perhatian emir.

Justeru, Muhammad pun memerintahkan agar runtuhan-runtuhan tersebut dibaik-pulih dan bangunan-bangunan baru dibina di bukit berkenaan. Walaupun Muhammad bertanggungjawab meletakkan batu-batu asas bagi pembinaan Alhambra, beberapa penambahan lain turut dilakukan oleh penguasa sesudahnya dan Alhambra hanya siap dibina pada kurun ke-14.

Pada mulanya, kefungsian Alhambra lebih menjurus sebagai benteng pertahanan. Muhammad membina tiga buah menara baru di Bukit Sabika dan turut memulihkan menara-menara yang telah rosak. Beliau turut memulakan projek pembinaan istana dan kubu bentengnya. Untuk membolehkan tempat itu didiami, Muhammad juga membina terusan yang mengalirkan air dari Sungai Darro. Para penguasa sesudah Muhammad melanjutkan usahanya itu, khususnya projek pembinaan Alhambra.

Bahagian Alhambra yang paling dikenali pada hari ini dibina pada era pemerintahan Yusuf I dan Muhammad V yang kedua-duanya memerintah Granada pada kurun ke-14. Sumbangan Yusuf I kepada Alhambra melibatkan pembinaan Ruang Mandi, Istana Comares, dan Gerbang Keadilan. Sementara itu, penambahan yang dilakukan oleh Muhammad V pula antara lain ialah Istana Singa. Salah satu elemen dekorasi yang paling mengagumkan di Alhambra adalah hasil lepaannya yang meliputi hampir setiap permukaan dinding, lengkungan, bilik kebal dan syiling istana-istana diraja. Hasil lepaan Alhambra merangkumi kaligrafi, bentuk geometri, dan ukiran tumbuh-tumbuhan.

TUMBANGNYA DINASTI NASRIYAH KE TANGAN KRISTIAN

Dinasti Nasriyah tidak berupaya menjadi kuasa yang dominan di Sepanyol. Para pengganti Muhammad pula kurang cekap. Namun, terdapat satu tempoh singkat di mana Dinasti Nasriyah secara serius mendukung idea mahu menghidupkan kembali pemerintahan Islam di Semenanjung Iberia. Walaupun mereka memperakui Castile sebagai penguasa atasan, Dinasti Nasriyah bertindak membentuk pakatan dengan Dinasti Mariniyah dari Barat Laut Afrika.

Pada tahun 1340, Dinasti Mariniyah merentasi Selat Gibraltar dan meny3rang Sepanyol dengan harapan dapat merebut semula wilayah-wilayah yang hilang dari tangan Muslim dalam kempen Reconquista pada abad lalu. Namun, pasukan Mariniyah dan Nasriyah ini ditewaskan oleh pasukan gabungan Castile-Portugis dalam Pertempuran Rio Salado.

Walaupun kekuatan Emiriyah Granada menyusut secara signifikan selepas kekalahan ini, pihak Kristian tidak menamatkan riwayat Dinasti Nasriyah. Raja Castile, iaitu Alfonso VI, mangkat 10 tahun selepas tamatnya Pertempuran Rio Salado. Para penggantinya pula tidak berminat untuk melanjutkan kempen Reconquista. Sebaliknya, mereka lebih sibuk melibatkan diri dalam pep3rangan lain. Rentetan itu, Dinasti Nasriyah berpeluang untuk mempertahankan emiriyah mereka selama sekurun setengah. Apapun, kejatuhan mereka ini hanya sekadar ditangguhkan lantaran pada akhrnya. Granada tetap jua tumbang ke tangan Kristian-Sepanyol.

Pada tahun 1469, Kristian-Sepanyol membentuk semula kesatuan sebagai susulan perkahwinan antara Ferdinand II dari Aragon dan Isabella I dari Castile. Sekitar masa yang sama, Dinasti Nasriyah enggan membayar ufti kepada Castile dan hal ini mendorong kepada meletusnya p3rang antara Emiriyah Granada dan Sepanyol. Situasi di pihak Granada diburukkan lagi oleh perpecahan dalaman.

Menjelang musim bunga tahun 1491, Dinasti Nasriyah kehilangan seluruh wilayahnya di tangan Kristian, kecuali Granada. Pemerintah terakhir Granada, iaitu Muhammad XII (juga dikenali sebagai Boabdil oleh orang Eropah) tidak berupaya memecahkan kepungan musuh ke atas kotanya. Namun, beliau berjaya memeterai rundingan damai selama empat bulan dengan pihak Sepanyol. Jika kotanya tidak menerima sebarang bantuan menjelang akhir tempoh perdamaian, beliau memutuskan untuk menyerahkan kota kepada Sepanyol. Cubaan Muhammad untuk mendapatkan bantuan daripada Mariniya tidak berhasil. Lantaran itu, pada tanggal 2 Januari 1492, Granada diserahkan kepada Sepanyol.

PENGAKHIRAN DINASTI NASRIYAH DAN LEGASI UNIK MEREKA

Kejatuhan Granada ini menandakan berakhirnya kekuasaan Dinasti Nasriyah secara khusus dan pemerintahan Islam di Semenanjung Iberia secara umum. Pada hari ini, Dinasti Nasriyah paling diingati sebagai negara Muslim terakhir di Semenanjung Iberia, selain taifa yang paling lama bertahan. Lebih utama adalah legasi yang ditinggalkan olehnya, terutama Alhambra.

Pada kurun-kurun sesudah kejatuhan Granada, Alhambra menerima nasib yang jelek. Sejurus selepas Dinasti Nasriyah digulingkan, kebanyakan ruang dalam Alhambra dirosakkan dan perabotnya dihancurkan atau dibuang. Pada kurun ke-16, Charles V membina semula sebahagian Alhambra mengikut gaya Renaisans dan meruntuhkan beberapa buah bahagian lain agar membolehkannya membina sebuah istana mengikut gaya Itali.

Pada kurun ke-19, sebahagian menara Alhambra diletupkan oleh Perancis semasa berlangsungnya P3rang Semenanjung. Kerosakan lanjut pula diakibatkan oleh kejadian gempa bumi. Mujur buat Alhambra, pada kurun yang sama itu jugalah keraj-kerja pembaikpulihan dan pembinaan semula dijalankan secara rapi. Alhambra diiktiraf sebagai Tapak Warisan Dunia UNESCO pada tahun 1984 dan usaha pembaikpulihan serta pemeliharaannya masih berlanjutan sehingga ke hari ini.

TERJEMAHAN:

Wu Mingren. (23 Jun 2020). The Nasrid Dynasty and the Birth of the Alhambra Palace. Ancient Origins. https://www.ancient-origins.net/ancient-places-europe/nasrid-dynasty-0013890


Smiley: Moyang Segala Emoji

Emoji.

Siapa yang tidak kenal dengan emoji atau emoticon ini? Kehadiran emoji digital diumpama mengembalikan semula kegemilangan tulisan Hieroglif yang pernah digunakan oleh rakyat Mesir kuno pada suatu ketika dahulu.

Tulisan Hieroglif merupakan salah satu tulisan bergambar yang digunakan oleh masyarakat Mesir kuno untuk menggambarkan sesuatu peristiwa, rekod atau catatan yang terjadi pada masa pemerintahan dinasti-dinasti Mesir kuno. Tulisan sebegini kebanyakannya ditemui di dinding dalaman piramid, kuil sembahan ataupun di makam para raja dan bangsawan Mesir kuno.

Sebagaimana yang kita ketahui, simbol emoji terdiri daripada beberapa bentuk riak wajah seperti senyum, sedih, sakit, takut dan pelbagai macam lagi.

Emoji digital pertama diciptakan oleh Shigetaka Kurita ketika beliau bekerja di syarikat telekomunikasi NTT Docomo do Jepun pada tahun 1999. Seterusnya, emoji mula diperkenalkan pada masyarakat pada tahun 2007 oleh syarikat Apple Inc dan ia semakin digunakan secara meluas oleh pengguna media sosial untuk berinteraksi sesama mereka sehingga ke hari ini melalui beberapa proses penambahbaikan pada watak-watak emojinya. Selain bertujuan membawa suatu mesej atau maksud tertentu, emoji juga dinobatkan sebagai salah satu bahasa antarabangsa yang sangat mudah difahami.

Tetapi tahukah anda, simbol emoji senyum atau yang dikenali sebagai Smiley, pernah tergambar di atas sebuah artifak purba yang diyakini berumur hampir 2,000 SM dahulu?

Sebelum penemuan artifak yang akan diceritakan, kita akan melihat penemuan emoji Smiley di atas sebuah dokumen milik seorang peguam dari tahun 1635 M.

SMILEY TRENCIN (1635 M)

Pada bulan Februari 2017 lalu, para pengkaji National Archive of Trencin dari Slovakia, telah menemui sehelai dokumen rasmi yang berusia hampir 382 tahun (2019, 384 tahun), yang dimana, di dalamnya ditemui sebuah emoji senyum bertulisan tangan.

Emoji senyum tersebut berada di bawah sebuah tandatangan seorang peguam yang diyakini bernama Jan Ladislaides. Para pengkaji berpendapat, Jan Ladislaides melukis emoji dibawah tandatangannya sebagai salah satu bentuk kegembiraannya mengesahkan sebuah dokumen yang lengkap. Peter Brindza, ketua dalam penyelidikan dokumen terbabit mengungkapkan, yang emoji senyum tersebut mungkin sebuah emoji yang paling lama di dalam dunia ataupun hanya di daerah Trencin sahaja.

Rekod emoji senyum milik Jan Ladislaides yang diyakini sebagai penemuan emoji terlama di dunia tidak bertahan lama apabila pada bulan Mei 2017, ahli arkeologi dari Universiti Bolognia, Itali, menemui sebuah bekas minuman dari tapak arkeologi di daerah Karkamis, Turki yang berhampiran dengan sempadan negara Syria.

SMILEY KARKAMIS (2,000 SM).

Tapak arkeologi Karkamis merupakan tapak kota kuno Karkamis (Dewa Karmis) yang dahulunya pernah diperintah oleh empayar Hittie (1600 SM-1178 SM) yang mana bekas empayarnya merangkumi negara moden sekarang iaitu Turki, Syria, Lebanon dan Cyprus. Kota Karkamis pernah diperintah oleh tamadun Hittie, Neo-Assyria dan Rom.

Kawasan ini mula dikaji dan digali oleh ahli penyelidik dari pihak Muzium British pada sekitar tahun 1878 sehingga 1881, 1911 sehingga 1914 dan 1919 sehingga 1920. Penggalian seterusnya dilancarkan di antara tenaga gabungan dua buah negara, iaitu dari Turki dan Itali pada tahun 2011.

Pada tanggal 2 Mei 2017 yang lalu, seramai 25 orang ahli arkeologi gabungan dari Universiti Bolognia dari Itali, Gaziantep Metropolitan dan Sanko Holdings dari Turki, bertanggungjawab dalam misi penggalian tapak arkeologi Karkamis, telah menemui beberapa artifak purba peninggalan tamadun Hittie dan tamadun Rom.

Ketika penggalian di salah sebuah makam di tapak Karkamis, mereka telah menemui pelbagai benjana atau bekas yang menyimpan makanan atau minuman yang kebanyakannya berusia hampir 2,000 SM. Diantara penemuan tersebut, ahli arkeologi lebih terpesona dengan sebuah bekas yang dipermukaannya terpapar lukisan seakan-akan Smiley. Penemuan ini seterusnya mengejutkan mereka dan beberapa pendapat dan teori dikemukakan berdasarkan kajian, diantaranya adalah:

1. Bekas ini digunakan untuk menyimpan sherbet, iaitu sejenis minuman manis.

2. Tujuan lukisan yang dilukiskan di atas bekas air ini masih belum dikenalpasti.

Nikolo Marchetti, profesor dari Universiti Bolognia, yang bertanggungjawab memimpin misi penggalian di Karkamis selama 7 tahun lamanya, meringkaskan pendapatnya yang kemungkinan ini adalah emoji paling tertua di dunia yang pernah ditemui oleh manusia.

Bekas air Smiley dan beberapa artifak lain dibawa ke Muzium Arkeologi Gazeantep di Turki, untuk dikaji dan disimpan sebagai salah satu koleksi oleh pihak muzium.

Pada tahun 2018 lepas, pihak Turki telah mengumumkan untuk membuka tapak arkeologi kota kuno Karkamis kepada umum. Para pengunjung dapat melihat sisa runtuhan istana, kuil sembahan, beberapa buah tugu dan beberapa sisa peninggalan binaan tamadun Rom dan Neo-Assyria.

Rekod Smiley Karkamis sebagai emoji tertua di dunia masih utuh sehingga ke hari ini. Adakah suatu hari nanti, akan ditemui emoji Smiley lainnya yang lebih tua usianya daripada Smiley Karkamis?

Entahlah. Yang penting, dalam hidup ini, sentiasalah tersenyum walaupun menghadapi pelbagai dugaan dan cabaran. Kalau bekas air buruk ini mampu lagi tersenyum girang setelah 4,000 tahun lamanya terkubur di dalam makam dan ia dipandang bernilai di mata sejarawan, bagaimana pula anda?

Yeah.. senyumlah walaupun muka buruk. Hanya orang yang tertentu sahaja yang mampu melihat betapa bernilainya disebalik senyumanmu.

RUJUKAN:

1. Catatan Penggalian Arkeologi Karkamis: https://turkisharchaeonews.net/article/july-2017-turkish-archaeology

2. Pembukaan Muzium Arkeologi Karkamis: https://www.aa.com.tr/en/culture/turkey-ancient-hittites-city-to-become-open-air-museum

3. Oldest Emoji: https://nypost.com/2017/07/20/worlds-oldest-emoji-discovered-on-3700-year-old-pot/

4. Tentang Profesor Nicolò Marchetti: https://unibo.academia.edu/Nicol%C3%B2Marchetti

– TAMAT –


Apa Jadi Kalau Planet Marikh Meletup?

Filem Armageddon memang merangsangkan sisi saintifik dalam minda penonton. Plotnya memang tidak logik tetapi pedulikan bab itu. Susunan babak pula boleh kata merepek. NASA berbelanja hampir AS$250 bilion antara tahun 1990 hingga 1999. Alih-alih NASA hantar dua pasukan bangang untuk menyelamatkan planet.

Bukan bab-bab ini yang orang bertanya sampai hari ini. Yang betul-betul menaikkan minat orang ramai adalah premisnya: sebuah asteroid bersaiz Texas sedang menghampiri.

Pertama sekali, hentaman asteroid di Bumi memang sangat mustahil. Perkataan “mustahil” ini berasaskan kebarangkalian (probability). Asteroid berdiameter bawah 1 kilometer boleh kata akan berlaku setiap 500,000 tahun. Asteroid lima kilometer besar berlaku 20 juta tahun sekali. Asteroid bersaiz hampir 700,000 kilometer persegi (saiz Texas) memang ‘mustahil’ sangatlah. Tetapi katakanlah ia menimpa Marikh – dan planet ini musnah dalam letupan yang berlaku.

Apa akan jadi pada kita? Jawapan paling singkat: Elon Musk berputih matalah sebab tidak dapat mendarat di Marikh. Mungkin sebab itu beliau beli Twitter. Entah-entah memang “Flying Texas” sedang menghampiri Marikh sekarang. Saja berkonspirasi sikit.

Pertukaran Warna Pada Asteroid

Di antara Marikh dan Musytari ada satu kawasan yang dipenuhi batu-batu asteroid. Kawasan ini dipanggil “Lingkaran Asteroid” (Asteroid Belt). Gambar-gambar satelit ambil semua menampakkan batu-batu hitam kelabu. Tetapi apabila gambar ini ditajamkan (sharpening), semua asteroid nampak hitam kemerah-merahan sebenarnya. Puncanya adalah kerana asteroid ini melintasi Marikh yang berwarna merah.

Ini bukan hujah bangang. Dapatan ini dibuat pihak MIT sendiri – yang Marikh memainkan peranan di sebalik kemerahan asteroid (Chu, 2013). Bukan pasir Marikh ditabur pada permukaan asteroid. Ketepikan habis bahasa saintifik yang kompleks, senang cakap: peranan Marikh adalah berkaitan radiasi kimia.

Bulan Atau Bala – Atau Kedua-duanya

Marikh merupakan sebuah objek yang besar. Kalau ia meletup, mesti serpihannya pun besar. Serpihan-serpihan ini boleh menimpa Bumi. Tengoklah pada kedudukan Bumi dan Marikh.

Tetapi andainya tidak menimpa, Bumi mungkin mendapat Bulan baru. Serpihan-serpihan ini senang cakap akan menjadi “asteroid” berawang-awangan keseorangan macam segelintir dalam kalangan pembaca yang kesepian tanpa peneman dan menggigil terbayang soalan raya “bila nak kahwin?”

Lambat kahwin lama-lama takut ambil suami orang. Perkara ini mungkin berlaku jika “asteroid” bergerak pada kelajuan dan arah yang membolehkan Bumi tangkapnya sebagai “Bulan Kedua”. Untuk Bulan di langit kita dapat madu, kelajuan dan arah memang segala penentu. Kalau ada yang tidak percaya, cuba tengok dua bulan yang menghiasi langit Marikh – Phobos dan Deimos. Bentuknya jelas sekali mirip asteroid yang ditangkap planet Marikh (Morland, 2020).

Kalau poligami ini mesra, baguslah. Tetapi poligami jarang sesekali mesra… terutamanya jika seorang suami (Marikh) dibunuh dan isterinya (“asteroid”) lari menggatal dengan suami orang (Bumi).

Macam mana dengan ketentuan air pasang surut yang diimbangi Bulan sedia ada? Macam mana dengan taburan cahaya? Macam mana dengan migrasi burung yang tengok Bulan sebagai panduan navigasi semulajadi? Jika burung keliru dan mati, kesannya boleh nampak pada rantaian makanan pula.

Itulah – bala dan bulan.

Silap-silap umat Islam berpecah belah habis. Satu puak nampak Bulan mengambang pada Ramadan ke-15 terus cakap esoknya raya. Satu puak lagi cakap Bulan tersebut palsu. Kena ikut Bulan sedia ada.

Sekarang ini pun sudah nampak bibit-bibitnya sampai majlis agama dituduh buat kerja minit terakhir. Gila suruh tengok anak bulan dan update seminggu awal.

RUJUKAN:

Chu, J. (2013, November 19). Asteroids’ close encounters with Mars. News MIT.

Morland, Z. (2020, Jun 23). Phobos – an asteroid masquerading as a moon of Mars? Open Learn.


Seminole: Kaum Pribumi Amerika Yang Tidak Terkalahkan

Kaum Seminole adalah salah satu kaum Pribumi Amerika yang berasal dari negeri Florida, yang kini kebanyakannya masih menetap di negeri tersebut dan sebahagian lagi di Oklahoma. Sejarah kaum Seminole bermula pada abad ke-18 melalui proses etnogenesis.

Sejarah kaum Seminole bermula dengan kumpulan Creek Indian dari Georgia dan Alabama yang berhijrah ke Florida pada tahun 1700-an. Konflik dengan peneroka Eropah dan suku-suku lain menyebabkan mereka mula mencari tanah yang baru untuk memulakan hidup yang aman dan membuka penempatan.

Kumpulan Creek Tanah Rendah berpindah ke Florida untuk menjauhkan diri mereka dari didominasi Creek Tanah Tinggi. Sesetengah kelompok ini cuba meneroka tanah dan ladang-ladang baru yang subur untuk mengusahakan tanaman jagung, kacang dan tanaman-tanaman lain.

Pada masa yang sama, pihak penjajah Sepanyol pernah menggalakkan migrasi ini namun di sebalik dorongan itu, Sepanyol sebenarnya hanya mahu mempergunakan kaum pribumi untuk menyediakan wilayah penyangga antara negeri Florida dan koloni Inggeris. Tahun 1770-an adalah tahun di mana orang-orang Indian Florida secara kolektif dirujuk sebagai orang Seminole, nama yang bermaksud “orang liar” atau “pelarian.”

Kaum Seminole kebanyakannya berasal usul dari keturunan suku-suku Tenggara yang digabungkan bersama di Florida. Pembentukan suku Amerika Utara ini berlaku selama beberapa dekad melalui beberapa gelombang imigrasi yang rumit, terutamanya selepas Perang Creek, dan turut merangkumi pelarian hamba berbangsa Afrika-Amerika yang juga menjadi sebahagian dari suku tersebut. Menjelang tahun 1800-an, populasi mereka dianggarkan sekitar 5,000 orang.

Walau bagaimanapun, kaum Seminole tidak pernah menerima pengiktirafan persekutuan oleh kerajaan Amerika Syarikat sebagai kumpulan bebas, sehinggalah mereka menerima diiktiraf Persekutuan pada tahun 1957 yang merangkumi tiga kaum Seminole iaitu Bangsa Seminole Oklahoma, Suku Seminole Florida, dan Suku Mikasuki (Miccosukee) Indian Florida.

Kaum Seminole terdiri dari pecahan suku-suku Pribumi Amerika dari Georgia, Mississippi, dan Alabama, yang kebanyakannya merupakan dari federasi kesukuan Muscogee Creek, dan juga orang Afrika Amerika yang melarikan diri ke Florida dari dimangsakan oleh sistem perhambaan di South Carolina dan Georgia.

Kira-kira seramai 3,000 orang Seminole diusir secara paksa hingga mendesak mereka ke arah barat Sungai Mississippi, kempen pengusiran ini dilaksanakan di bawah Jeneral Andrew Jackson berdasarkan salah satu akta undang-undang iaitu Indian Removal Act of 1830 (Trail of Tears). Pengusiran ini turut melibatkan nenek moyang suku-suku Seminole Oklahoma yang ada hari ini.

Kira-kira seramai 300 hingga 500 orang dari pelbagai suku-suku kaum Seminole yang menentang telah mengekalkan kedudukan mereka di Florida, namun sejarah mereka dalam mempertahankan diri dan tanah air mereka bersama-sama dengan suku Mikasuki di dalam dan di sekitar Everglades sebelum itu jauh lebih panjang.

Dalam usaha untuk mengusir mereka, kerajaan Amerika Syarikat melancarkan Perang Seminole, di mana seramai kira-kira 1,500 tentera Amerika maut. Kaum Seminole yang terakhir tidak pernah sesekali pun cuba menyerahkan kedaulatan dan memberi kemenangan mudah kepada Amerika Syarikat.

Hari ini, orang-orang Seminole telah memiliki hak ke atas kedaulatan tanah asal mereka dan hak ke atas perkembangan ekonomi yang berasaskan pasaran tembakau, sektor pelancongan, perjudian dan hiburan. Mereka juga dipercayai sebagai kumpulan manusia pertama yang menangkap dan memakan ketam batu yang kita kenali hari ini.

Kaum Seminole hari ini memiliki sebanyak enam tanah rizab. Mereka telah membangunkan sektor perhotelan dan resort yang lebih besar untuk perjudian di beberapa tanah rizab mereka. Pada tahun 2007, kaum Seminole telah membeli hak francais milik Hard Rock Café dengan harga $ 965 juta, ini turut termasuk 124 buah Hard Rock Cafe, empat buah Hotel Hard Rock, dua Hotel Hard Rock dan Hotel Kasino, dua tapak persembahan dan konsert Hard Rock Live!, dan saham di tiga hotel tak berjenama.

Semenjak itu, mereka menaikkan jenama Hard Rock Café pada hotel-hotel dan kasino milik mereka. Kini mereka telah pun memilik sebanyak tujuh buah kasino. Sektor pelancongan yang berkait rapat dengan kasino juga turut menyumbang dari segi daya tarikan yang membawa masuk pelancong untuk membuat tempahan aktiviti berburu, memancing, dan lawatan bermaklumat, maka pelancongan juga merupakan sebahagian dari sumber ekonomi mereka.

Dan, di sebalik semua kejayaan ini, sejarah mereka dalam perjuangan menentang agenda mengusir penduduk-penduduk pribumi Florida pada abad ke-19 bukanlah sejarah yang pendek dan mudah. Banyak harta dan nyawa dikorbankan namun untuk menurut perintah meninggalkan tanah air mereka tidak pernah sama sekali dituruti. Dengan itu, tercetuslah perang di antara tentera kerajaan Amerika Syarikat dengan para pejuang Seminole dalam bentuk perang trilogi tiga siri.

Perang Seminole Pertama

Seminole adalah kaum pribumi yang menghadapi masalah yang sama yang dihadapi oleh semua suku-suku pribumi yang lain kerana para peneroka Amerika dan Sepanyol mahu merampas tanah asal mereka. Manakala para pemilik ladang di selatan pula mahu mendapatkan hamba-hamba Afrika-Amerika yang menerima perlindungan dari orang-orang Seminole. (Ketika ini masih ada negeri-negeri Amerika yang membenarkan perhambaan berdasarkan undang-undang setempat.)

Beberapa siri pertembungan kecil yang ganas telah mencetuskan Perang Seminole Pertama, yang bermula di suatu lokasi antara tahun 1814 dan 1818 dan berakhir pada tahun 1818. Sebilangan besar pertempuran itu melibatkan pertembungan dengan pasukan tentera Amerika Syarikat yang diketuai oleh Jeneral Andrew Jackson.

Pihak tentera kerajaan mengalahkan pejuang-pejuang Seminole dalam kebanyakan pertempuran, dan akibat dari pertempuran yang berterusan ini juga akhirnya akan menyebabkan penjajah Sepanyol menjual negeri Florida kepada pejajah Amerika.

Pada tahun 1823, kerajaan Amerika Syarikat menandatangani perjanjian dengan kaum Seminole di Moultrie Creek, di mana ia akan membentuk tanah rizab Seminole di Florida tengah. Ia memakan masa selama beberapa tahun, dan di sepanjang tempoh itu mereka telah menghadapi banyak provokasi dari pihak tentera, sebelum sebahagian besar suku-suku Seminole berpindah ke tanah rizab pada tahun 1827.

Pada tahun 1830-an, Indian Relocation Act  (Akta Penempatan Semula) menuntut semua suku-suku Tenggara berpindah ke Wilayah Indian (Oklahoma). Sebahagian dari suku kaum Seminole menandatangani Perjanjian Payne’s Landing pada tahun 1834, yang memberi mereka masa selama tiga tahun untuk berpindah. Namun, konflik dengan suku-suku Seminole yang enggan menandatangani perjanjian tersebut menyebabkan tercetusnya Perang Seminole Kedua.

Perang Seminole Kedua

Pada tahun 1835, pertempuran bermula. Menjelang tahun 1837, beberapa orang ketua puak Seminole yang ada telah menandatangani perjanjian, tetapi beberapa lagi ketua puak Seminole, antara yang terkenal seperti Osceola dan Abiaka telah menolak untuk menyerah. Kemudian mereka mengetuai misi menuju ke Kubu Brooks untuk membebaskan lebih dari 700 orang Seminole yang berada dalam senarai menunggu untuk dipindahkan ke Wilayah Indian.

Namun, apabila Osceola dan para pemimpin lain kemudian bertemu dengan tentera kerajaan setelah dijanjikan satu rundingan damai di bawah bendera putih, mereka tiba-tiba ditahan dan dipenjarakan. Dengan itu, perang akan terus berlanjutan. Hari ini, sosok Osceola telah menjadi simbol perjuangan yang terkenal di Florida, bahkan pasukan bolasepak Florida State University telah menjadikan Osceola sebagai maskot mereka.

Menjelang 10 Mei 1842, semasa Presiden John Tyler yang telah mula merasa putus asa, bertindak memerintahkan segala tindakan ketenteraan kerajaan yang gagal terhadap suku Seminole untuk ditamatkan, hasil dari perang ini telah menghanguskan kira-kira lebih dari $ 20 juta peruntukan yang dibelanjakan, seramai 1,500 orang tentera Amerika Syarikat telah terkorban dan masih lagi tiada sebarang perjanjian damai secara formal telah dimeterai.

Pada zaman tersebut, kempen ini dianggap sebagai kempen ketenteraan yang paling mahal pernah tercatat dalam sejarah ketika negara itu masih setahun jagung. Dan ia belum berakhir.

Tiga belas tahun kemudian, semasa satu pasukan peninjau Angkatan Tentera Amerika Syarikat sedang menjejaki kedudukan Abiaka, seorang tokoh perubatan dari suku Mikasuki dan mana-mana suku-suku Seminole lain yang masih bertahan, mereka telah diserang oleh pahlawan Seminole di bawah pimpinan Billy Bowlegs. Ini menyebabkan kerajaan melaburkan seluruh tanah rizab untuk menangkap penyerang.

Setelah Billy Bowlegs akhirnya berjaya ditangkap dan diusir, ini secara tidak langsung telah menamatkan sebarang tindakan pencerobohan di antara kaum Seminole dan kerajaan Amerika Syarikat. Amerika pada awalnya menjangkakan mereka mampu menguruskan kaum Seminole sama seperti suku-suku pribumi yang lain, namun kerajaan Amerika Syarikat gagal mendesak suku Seminole Florida menyerah kalah.

Beberapa suku-suku Seminole yang masih meneruskan kelangsungan hidup diberikan tanah rizab di Florida barat daya, manakala yang selebihnya dihantar ke Wilayah Indian.

Perang Seminole Ketiga

Pada tahun 1849, desakan yang berterusan untuk memaksa kaum Seminole berpindah ke Wilayah Indian telah mencetuskan lebih banyak perkelahian di Florida. Sebahagian dari mereka telah berpindah manakala sebahagian lagi yang lain kekal dengan keputusan untuk terus menduduki tanah rizab. Ini menyebabkan Perang Seminole Ketiga berlaku pada tahun 1855.

Menjelang bulan Mei 1858, sebahagian besar masyarakat dari suku-suku Seminole yang tersisa telah menyerah kalah. Sebahagian besar yang lain dihantar ke barat. Hanya sejumlah kecil sahaja orang-orang Seminole yang dipimpin oleh Abiaka bersama beberapa ketua-ketua puak yang lain mengekalkan kedudukan mereka di Florida tengah-selatan.

Berdasarkan perkiraan sejarah, mungkin hanya terdapat beberapa ratus orang lelaki, wanita dan kanak-kanak Seminole yang gagal ditundukkan kerajaan. Mereka bersembunyi di kawasan paya bakau dan di Everglades, Florida Selatan.

Walaupun pernah ditawarkan berbagai-bagai janji-janji manis, tidak ada satu pun umpan yang boleh menarik saki baki kecil orang Seminole yang terakhir itu keluar dari rimha belantara.

Kerajaan Amerika Syarikat akhirnya mengisytiharkan perang telah berakhir,  walaupun tiada satu pun perjanjian damai yang pernah ditandatangani, dan tidak ada seorang pun saki baki orang Seminole Florida yang terakhir memilih untuk kekal menentang kerajaan telah menyerah diri.

Suku-suku Seminole Florida yang berjaya terselamat terdiri daripada sekurang-kurangnya dua paksi utama: penutur Maskoki yang tinggal berhampiran dengan Tasik Okeechobee dan mereka yang bertutur dalam bahasa yang berkait dengan bahasa Hitchiti (juga dikenali sebagai bahasa Miccosukee atau Seminole) dan tinggal di selatan.

Di kawasan terpencil seperti rimba belantara Florida yang belum dipetakan, kaum Seminole kekal menetap di situ, mereka mendiami rumah pondok atau khemah tradisional yang kecil dengan rangka diperbuat dari kayu cemara.

Suku-suku Seminole telah diasingkan dari masyarakat Florida dan seluruh dunia sehinggalah menjelang pertengahan abad ke-20, setelah sekian lama masa berlalu di mana kebanyakan suku-suku telah mengalami proses asimilasi, pertukaran agama dan pembunuhan budaya.

Semasa Perang Seminole baru bermula, salah seorang ketua puak Seminole bernama Abiaka atau Sam Jones telah menjadi seorang pakar perubatan yang disegani dari suku Mikasuki. Menjelang tamatnya peperangan, dia telah menyumbangkan kemahiran dan tenaganya demi membimbing kaum Seminole di sepanjang tempoh peperangan selama hampir lima dekad.

Diberi gelaran sebagai “Sam Jones” dan “The Devil” oleh tentera Amerika, Abiaka merupakan seorang ahli perubatan, pejuang, perisik, pakar strategi, dan pemimpin puak. Suaranya adalah yang paling lantang dalam menentang program penyingkiran kaum Seminole dari tanah air sendiri, bahkan setiap kali para pemimpin Amerika berbicara mengenai agenda memaksa kaum Seminole meninggalkan Florida, jawapan yang berbunyi “Sam Jones dan pengikutnya tidak akan pernah bersetuju untuk pergi” adalah reaksi yang sudah menjadi kebiasaan.

Semasa perang, dia sering kali mengelak dari melibatkan dirinya di meja rundingan bersama pihak tentera Amerika Syarikat, sebaliknya dia hanya akan mengirimkan leftenan yang dipercayainya seperti Coacoochee dan Osceola sebagai wakil. Sebagai perisik, kebiasaannya dia akan pergi ke kem-kem Amerika dengan menyamar sebagai nelayan yang menjual hasil tangkapan, sambil memerhati dan mengkaji apa saja yang boleh dimanfaatkan tanpa perlu risau dirinya terdedah.

Menjelang berakhirnya perang, Abiaka telah memimpin saki-baki suku-suku dari kaum Seminole yang berjaya meneruskan kelangsungan semasa di Florida, untuk menuju ke kawasan tanah lembap yang jauh dan terasing dari jangkauan pihak tentera dan para peneroka Amerika. Kaum Seminole Florida boleh dikatakan tidak pupus dan berjaya mengekalkan identiti aslinya hingga ke hari ini atas jasa dan usaha Abiaka.

Dalam ketiga-tiga perang ini, tidak pernah ada satu pun perjanjian damai yang telah ditandatangani secara formal. Semenjak itu, kaum Seminole menjalani kehidupan mereka secara isolasi dan terasing kerana amat sukar untuk menemui mereka di kawasan pedalaman yang mereka jadikan sebagai penempatan di Florida. Kerana inilah kaum Seminole sering diberi jolokan sebagai “Bangsa yang tidak terkalahkan”.

RUJUKAN:

Lippert, Dorothy. Spignesi, J. Stephen. (2007). Native American History For Dummies. 1st Edition.

Stone, Leo. (2021). Seminoles: Native Americans Who Never Surrendered. Kings and Generals.